Нормурод Норқобилов. Кекса тут (ҳикоя) - www.ziyouz.uz\nБош саҳифа Ўзбек насри онлайн антологиясиНормурод Норқобилов (1953)Нормурод Норқобилов. Кекса тут (ҳикоя)\nНормурод Норқобилов. Кекса тут (ҳикоя)\nЧоп этилган 26.08.2021 10.01.2021 МуаллифZiyouz.uz\nТепки зарбидан кекса тут дарахти қаттиқ сесканди.\nУ бу хил кутилмаган зарбаларга кўникиб кетган эса-да, негадир бу галгисига чидаши хийла қийин кечди. Кекса танаси ич-ичидан қақшаб, новдаларигача зириллаб ва титраб кетди. Шунга қарамай, пинак бузмасликка уринди – ичдан тўлқин урган ингроғини шабадада тебранаётган япроқлари шовурига кўмиб, одатдагидек, қаддини адил тутди.\nКекса тутни Ашур узуннинг тўнғич ўғли тепган эди.\nУ томорқа адоғидаги даштдан иниларидан аввалроқ қайтаркан, тутқич бермас рақиби – Ёвқошнинг аламини тутдан олган – ўзича ҳовурини босган эди. Чунончи, кекса тутнинг вақт-бевақт тепкиланиб туриши азалий одат – қўшнилар аввалига ёқалашади, сўнг дашт бўйлаб қувлашади ва изларига қайтаётиб, албатта, уни бир-икки тепиб ўтишади. Шу боис, кекса тут навбатдаги тепкиларни чидам ва сабр билан кутмоқда эди. Аммо шунча кутса-да, кутилган зарбдан дарак бўлавермади. Боиси, уни тепкилаб ўтиши лозим бўлган Ашур узуннинг иккинчи ўғли бу вақтда изига қайрилиб, оқшом пардаси қаъридан отасини қидирмоқда эди.\nТоморқа адоғидаги дўнгликда ҳануз ўзига келолмай, ҳарсиллаб ўтирган Ашур узун ўзини қидиришаётганини сезиб, қўлидаги сўйилга таяниб, зўрға қаддини тиклади. Сўнг ўзини тетик ва бардам кўрсатишга тиришиб, даштга кўз ташлаган, Ёвқошнинг қорасини илғашга уринган бўлди. Билади, бу кенг даштнинг қайси бир бурчига биқиниб олган рақиби ҳали-вери қора бермайди. Бу томон тўла-тўкис ҳовуридан тушмагунча биқинган жойидан чиқмайди. Ҳар сафар шу аҳвол – Ёвқош осонгина қочиб қутулади, Ашур узун эса унга етолмай доғда қолаверади. Қани энди, мана шу сўйил билан елкасига боплаб бир туширса, сўнг тагига босиб, хуморидан чиққанча пийпаласа. Эсингдами, бир замонлар олдингга солиб қувлардинг, хўш, энди ҳолинг қалай, дея юзига бир-икки мушт туширса! Бироқ Ёвқош кийикдек эпчил – сира тутқич бермайди, ҳатто ўғиллари ҳам қувиб етолмайди уни. Ё қўрққан одам учқур бўлармикан? Дарвоқе, бир вақтлар ўзи ҳам Ёвқошга тутқич бермасди-ку! Ҳа-а, ўғиллари унда гўдак эди, қўшнисининг олдига тушиб қочмоқдан бўлак иложи қолмасди уни.\nЁвқошдан қочиб юрган даврларини эслаб, Ашур узуннинг ғазаби қайнайди. Қўлидаги силлиқ сўйилни маҳкам чангаллаб, яна бир сидра даштга кўз югуртиради. Кейин ошиқмай, ғолиб қиёфада йўлга тушади. Катта ўғли аллақачон ҳовлига етган, иккинчиси, ана, тутдан берироқда, полизга қўйилган қўриқчидай, ҳануз сўппайиб турибди, учинчиси, қоқилиб тушган шекилли, оқсоқланиб бормоқда. Унинг изидан пилдираб бораётган кенжаси бу йил еттига тўлган, “қув-қув”га илк бор иштирок этиши… Ашур узун мамнун ишшаяди: “Ҳе-е, отасининг ули, бўш кемайсан!”\nАшур узуннинг дўнгдан эна бошлаганини кўрган иккинчи ўғил аста йўлда давом этаркан, кекса тутга етганда, худди жин чалгандек, бирдан унга ташланиб қолди. Аввалига кафтлари қирраси билан тутнинг ғадир-будир танасига кетма-кет зарба берди, сўнг бир неча бор тепди, шўрлик дарахтни Ёвқошга қиёслаб, ўзича, боплаб пўстагини қоққан киши бўлди.\nКекса тут, одатдагидек, зарбалардан эмас, ададсиз кек, чексиз нафрат ва адоватдан қалтираб кетди. Тавба, одам боласи шунча нарсани қандай қилиб кўнглига сиғдира оларкан? Юраги тарс ёрилиб кетмаганини бунинг!\nЙигитча тутдан узоқлашаркан, сўқмоқда ётган муштдай кесакни ҳам тинч қўймади. Уни бор кучи билан қўшни томорқа томон тепиб юборди. Кейинги тепкисидан эса сўқмоқ бўйидаги гулхайри қоқ белидан чирт узилиб тушди. Бу ишидан мамнун бўлган йигитча, тепмоққа нарса қидириб, зимдан теваракка аланглади. Шунда унинг кўзи шудгордан наридаги бедапоя четига қантариғли Ёвқошнинг эшагига тушди. Бир ўйи уни тепкилаб ташламоқчи бўлди. Бироқ шудгор кечиб юришдан эринди.\nАслида бугунги жанжал ушбу шудгор туфайли юзага келганди. Ёвқош экиндан бўшаган ерини ҳайдатаркан, ёввойи ўт илдизларини териб, сўқмоқ ёқасига уйганди. Кенг икки томорқа ўртасидаги сўқмоқ умумий эса-да, бу ҳолат Ашур узуннинг ғашига тегади. Оқибат, яна ўртада уруш чиқиб, кўпчиликка бас кела олмаган Ёвқош, ўзига ўғил туғиб бермаган хотинини лаънатлаб, тағин қочмоққа тушади.\nКекса тутнинг эндиги ҳадиги оқсоқланиб келаётган йигитчадан эди. Бир оздан сўнг унинг ўзи билан ўзи оворалигини сезгач, хиёл енгил тортди. Ҳолбуки, жангариликда бу йигитча акаларидан сира қолишмайди. Уларга таассуб қилиб, тутга кўп азоб беради. Хайриятки, энг кейинда пилдираб келаётган кенжа ўғил бу борада акаларидан улги олмаган, тутни яхши кўргани боис кунда бир неча марта унга тирмашади. Азалдан болаларга меҳри баланд кекса тутга унинг бу қилиқлари жуда хуш ёқади.\nАйни дамда кекса тут шуни истамоқда эди. Жоҳил йигитчалар тепкисидан карахт тортган танасига болакайнинг келиб суйкалишлари худди малҳамдек татийди-да. Бироқ болакай ҳали ҳув нарида, то у етиб келгунга қадар кекса тут “тепкичилар” томонидан қолдирилган ёмон ҳисларни ўз танида туйиб туришга мажбур эди.\nКекса тут барча дов-дарахтлар каби ташқи муҳитга, шунингдек, яхши-ёмон туйғуларга ғоятда сезгир эди. Танасига теккан бармоқларданоқ кафт эгасининг кайфиятини дарров уқиб олади. Қисқаси, у меҳрдан яйраб, қаҳрдан титрайди. Бироқ ночор жиҳати шунда эдики, дарахтлардаги бу ҳолатни одам боласи пайқай билмайди. Масалан, улар учун бу дарахт ўзи униб-ўсган шунчаки бир тут эди. Пилла қурти даврида, жонини оғритиб, новдаларини чала-ярим кесиб олишади-да, қолган пайт у билан бировнинг иши бўлмайди. Кекса тут эса тиғ тегмаган новдаларида қолган мевалари билан болаларни сийламоқни ёқтиради, мисли ёқутдай товланувчи меваларига болаларнинг оғзи теккани сари, ғалати бир ҳисдан сармастланиб, бежиз қуёшдан нур эмиб, бежиз заминдан қувват олмаётганини туйгандек бўлади.\nКекса тут илдиз отган бу замин қадимда яйдоқ даштнинг чекка бир бўлаги эди. Восиқ полвон кўчиб келганда, қишлоқ ҳозиргидан кўра, юз баравар кичик, ер дегани бисёр эди. Восиқ полвон ўзини қора тортиб келган жонажон дўсти Бакир полвонга ўзига тегишли ернинг тенг ярмини ҳадя этганида, ушбу тут икки ер ўртасида белги бўлиб қолганди. У пайтда дўстлар эндигина уйланишган, ягона ширин орзулари бир этак полвон ўғил кўриш эди. Бироқ бандасининг истаги эмас, Худонинг буюргани бўлади дегандек, тўнғичларида полвонлик сиёғи сезилмагач, Восиқ полвоннинг қовоғи осилиб, хомуш тортади. Бакир полвон жўрасидан ҳам кўра, ўзини юпатмоқ илинжида дейди: “Суягини қотириб, меҳнатга солсак, одам бўп қолишар…” Бунга жавобан Восиқ полвон кенг кўксини сийпаб-сийпалаб, умидсиз бир оҳангда дейди: “Бўлар бола бошидан деганлар! Бекорга овора бўласан, булардан икки дунёда ҳам полвон чиқмайди!” Аммо шунга қарамай, жўраларнинг умидлари катта эди, ахир беллари тўла бола, ҳали бунақа ўғиллардан ким қанчасини кўришади. Бироқ яна ўғил кўриш дўстларга насиб этмайди. Айни қишда Бакир полвоннинг ота юрти бўлмиш тоғ қишлоқларидан бирига тўйга отланишган жўралар йўлда қор кўчкиси остида қолишади…\nШундай қилиб, дўстлар сўнгги нафасларигача аҳил қолдилар. Турган гап, улар ўғилларини ҳам шундай бўлишларини исташар эди. Бироқ ёмғирли куз оқшомларидан бирида Восиқ полвон тузатиб бўлмас бир хатога йўл қўйганди. У тўрда хирмондай бўлиб ёнбошлаб ётаркан, бехосдан оғзидан шу гап чиқиб кетади: “Бакир полвоннинг ери аслида бизга товин, дўстлигимиз важидан ернинг тенг ярмини ҳадя этганман унга…” Восиқ полвон бу гапни не мақсадда айтди, буниси қоронғи-ю, ҳар ҳолда ўшанда овозида зиғирча таъна йўқ эди. Аммо бу гапни пойгакроқда, қалин кигиз устида ўйнаб ўтирган тор манглайли бола – Ашур узун қулоғига қўрғошиндай қуйиб олганди. Орадан сал вақт ўтиб-ўтмай, у тенгқури Ёвқошга писанда қилади: “Ув-в, биласанми, силарни ерларинг аслида бизники…” Ёвқоши тушмагур хийлагина дадил бола эди, тап тортмай, бош бармоғини бошқа бармоқлари орасига жойлаб, муштумини унинг бурнига тақайди: “Шу гапингга мановуни ебсан!”\nОдатда, илиқ-иссиқ кунларида жўраларнинг тушки чойхўрлиги ва бошқа шу каби тадбирлари ўртада дўстлик рамзи сифатида қад ростлаб турган кекса тут соясида кечарди. Бироқ уларнинг ўғиллари бу гўзал удумни давом эттирмадилар. “Ер” дея ёвлашдилар. Ҳолбуки, ернинг Ашур узунга сира кераги йўқ эди. Табиатан майда ва худбинлиги боис, шунчаки, ғайирлиги келарди. Бу борада Восиқ полвон адашмаган – полвонлик сиёғи йўқ бу йигитлар майдаликдан ташқари, ўлгудек жоҳил ва нодон ҳам эдилар. Ашур узун кенг бағирли бўлолмаганидек, Ёвқош ҳам ориятга ошна тутинмади, ол ерингни, дея ўзга манзилда томир отмади. Қайтанга “Сенга ер бергунча, ўзимнинг қора ер бўлганим яхши!” дея тирашишда давом этди. Ваҳоланки, у пайтларда ҳам ер қаҳат эмасди.\nУлар ўртасидаги илк жиддий тўқнашув Ашур узун ўғил кўрган йили юз беради: “Бола-чақамга ер керак, бўшат томорқамни!”, дейди. Ёвқош уни мазахлаб, қоғоз кўрсат, дейди. Ашур узун бу сафар ўзини тутолмай, унинг юзига боплаб бир тарсаки туширади. Ана шундай сўнг Ёвқошга худо беради… Унга бас келмоққа чоғи етмагач, Ашур узун шармандаларча қочмоқни бошлайди.\nАшур узун қочади.\nБу “қув-қув” келинчакларнинг кўз ўнгида содир бўлади. Бошда улар роса оҳ-воҳ кўтаришади. Сўнг-сўнг эса бинойидек кўникиб кетишади, негаки, бу нарса бора-бора одатий ҳолга айланиб, эрлари ҳафтада бир-икки қувлашмаса, еганлари ичига тушмайдиган даражага етишди-да.\nОдатда ғиди-бидини Ашур узун бошлаб беради. Анчайин меҳнаткаш бўлган Ёвқошнинг саъй-ҳаракати туфайли гуллаб-яшнаб турган қўшни ерга қараркан, ичидан қиринди ўтиб, ўз-ўзидан алами тошиб келаверади:\n– Отамнинг ери бу!..\nБу ёғи эса жуда тез… пировардида, жанжал ҳамиша Ашур узуннинг шаталоқ отиб қочиши-ю, Ёвқошнинг қувлаши билан якун топади. Бу масалани қонун йўли билан ҳал этиш эса, на унисининг, на бунисининг хаёлига келади – бири, “меники”, дея; иккинчиси эса, “йўқ, сеники эмас, меники”, дея умргузаронлик қилиб келишади.\nУлар ўртасида жанжал қўпиши билан кекса тут айни қиш чилласида кунботишдан эсадиган аччиқ изғирин заҳрини туйгандай бўлади. Фақат аччиқ бу изғирин кунботишдан эмас, мисли уришқоқ хўрозлардай бир-бирига хезланган икки қўшни вужудидан уфуради. Қиш изғиринига, ҳарчанд аччиқ бўлмасин, тоқат қилиш мумкин, аммо жоҳил бу кимсалар жисмидан уфураётган ғазаб ва нафрат тўфонига бардош бермоқ ғоятда мушкул. Бунинг устига, бу камдек, улар қувлашганда ҳам, қайтишганда ҳам кекса тут ёнидан ўтишаркан, изига қайтишда, уни тепиб қўйишни сира канда қилишмайди, яъни таъқибчи тутқич бермаган ғаними аламини дарахтдан олади. Шўрлик кекса тут бу “тепки”лар зарбидан ўзига келишга улгурмай, томорқа адоғида қочоқ – мағлуб томон пайдо бўлади. Аммо у тутни тепмайди, унга ғамгин суянади. Кекса тутнинг унга ичи ачийди, яшил япроқларини шивирлатганча бечорага далда берган бўлади.\nБошда Ашур узун унинг раҳмини келтирарди. У Ёвқошдан бир амаллаб қочиб қутуларкан, изига қайтишда, тутнинг ёнида тўхтар, унга елка тираб, қўшни кулба томон ғаним кўзи билан тикилар экан, рақибидан ўч олишнинг минг бир йўлларини ўйлар ва сўнг отаси Восиқ полвоннинг кучи ўзида йўқлигидан жуда-жуда ўкинарди. Мабодо, мўъжиза юз бериб, Восиқ полвоннинг куч-қудрати ўғлига қайтар бўлса, Ашур узун деганлари отасига ўхшаб давраларга тушиб ўтирмасди, қишлоғи ори учун ўзга ер полвонлари билан курашиб юрмасди, адо этадиган бирдан-бир иши – лаънати Ёвқошни ерга босиб, обдон мижиқлаш бўларди, холос. Бундай пайтда у рақибини шу қадар ёмон кўриб кетардики, назарида, қўшниси Ёвқошнинг тумшуғини ерга боплаб ишқалаш важидангина бу ёруғ оламда нафас олиб юргандек туярди ўзини: “Ярамасни тагимга босиб, анжирдай эзғиламасам, тоза армонда кетаман-ов!” – деб ўйларди.\nУнинг армонларини туйган кекса тут яшил япроқларини силкиб, бобо қуёшнинг чароғонлиги-ю, она заминнинг ҳаётбахш тафти хусусида оҳиста шивирлаб, тириклик улкан бахт эканлигини уқтиришга беҳуда уринарди. Ва дилидагини бу жоҳил кимсага англата олмагани сайин, ҳар сафар, ич-ичидан дарз кетиб борарди.\nБу орада Ашур узуннинг ўғиллари улғайиб, вазият тубдан ўзгарди. Энди мағлуб сифатида Ашур узуннинг ўрнини Ёвқош эгаллади. У ғолиб ота-болаларнинг олдига тушиб қочаркан, қайтишда худди Ашур узундек тутга суянади, тер босган манглайини унинг ғадир-будир танасига тираб, аламдан кўзларини намлайди, ўзига ўғил бермаган Худодан нолийди. Кекса тут тағин борлиқнинг улуғворлиги-ю, ҳавонинг мусаффолиги тўғрисида сўзлаб, унинг кўнглига меҳр ийдирмоқчи бўлади. Минг афсуски, Ёвқошнинг тошқотган кўнглига меҳр дегани сира сингмайди, адоватга тўла қалби бу хил нарсаларни чучмал ҳис этиб, туфлаб ташлайверади.\nБунга сари кекса тутнинг томирига муз югургандек бўлади. У гоҳида шу созда қуриб қўя қолгиси келади. Бироқ борлиқ унинг ўлмоғига изн бермайди – танасини қўчиб турган аламзада кўланка уни тарк этиши билан шохига қушлар келиб қўнади, майин шабада япроқларини тортқилайди, қуёш мўл-кўл нурини ундан аямайди, шунда у замин тароватини қайта ҳис этиб, енгилгина керишиб, теваракка масъуд назар ташлайди ва узоқ-яқиндаги дов-дарахтларга ел орқали салом йўллаган кўйи, арғимчоқ учадиган қизларни илҳақ кута бошлайди. Қизлар шохига арқон ташлаб, арғимчоқ учганида, уларга қўшилиб, яйрайди, шодликдан “қийқиради”, яъни яшил япроқларини шўхчан тебратади.\nҚизларнинг арғимчоқ учишлари ҳовли этагида Ашур узуннинг қораси пайдо бўлгунга қадар давом этади. Қизлар Ёвқошники. Улар Ашур узунни пайқаши билан тутни ошиғич тарк этишади ва болалигига бориб, баъзида арқонни унутиб қолдиришади. Унутилган арқон Ашур узун томонидан пичоқда бўлакланиб, қўшни томорқага улоқтирилади.\nАшур узуннинг арқонни бурдалаш пайтидаги важоҳати кекса тутни доимо даҳшатга солади. Бу онда Ашур узуннинг вужудидан шундай бир ёвуз қувват уфурадики, тут бу қувват таъсиринигина эмас, ранги ва кўланкасини ҳам илғайди. Қорамтир тусдаги бу кўланка хунук тебраниб, теварак-атрофга ёйилганда, қуёш сўник, замин тафтсиз туюлиб, у карахтлашади, яъни худди биров чопмоқ ниятида болта кўтариб келгандай, қўрқувдан ўзини йўқотиб қўяди.\nБугун Ашур узун сўқмоқ бўйидаги ёввойи илдизларни қўшни ерга жаҳл билан улоқтирмоққа тушганида, кекса тут қушлар чуғуридан маст эди. У кечки ётоққа ҳозирлик кўраётган ҳуркак чумчуқлар галасини кифтида эркалаб, уларнинг чуғур-чуғуридан ҳузур қилаётган эди. Ашур узуннинг бежо хатти-ҳаракатларидан қушлар ҳуркиб қочгач, танҳо қолган дарахт юрагини ҳовучлаганча воқеанинг давомини кузата бошлади. Ана, Ашур узун ёввойи илдизларни улоқтириш билан кифояланиб қолмай, ўз ҳовлиси кунжагида кетмондаста йўниб ўтирган Ёвқошнинг тепасига ўдағайлаб борди. Одатдаги, қисқа олишувдан сўнг қўшнисининг қўли баланд келиб, Ашур узун ерга чўзиларкан, бўғизланган буқадай бўкириб, ўғилларини кўмакка чорлади. Ўғиллари милтиқнинг ўқидай уйдан отилиб чиқишлари билан Ёвқош ер ҳидлаб ётган Ашур узуннинг кетига бир тепиб, оёғини қўлига олди…\nҚўрқиб кетган кекса тут Ашур узуннинг тўнғич ўғли тепкисидан ўзига келганида, “қув-қув” аллақачон ниҳоясига етган, Ёвқошни қувлаб етолмаган “қўшин” пароканда бир аҳволда изига қайтмоқда эди. У, ҳансирашганча, танасига қотиниб ўтаётган йигитчалардан таралаётган қора қувват – ададсиз кек, чексиз адоватдан жонсаракланиб, теваракка разм солганда, қуёш аллақачон пинакка кетган, боя уни ошиғич тарк этган қушлар чуғури қўшни дов-дарахтлардан келар, шунингдек, қиқирлаб кулишлари кўнглига хуш ёқувчи қўшни қизлардан ҳам энди умид йўқ. Унинг бирдан-бир илинжи Ашур узуннинг миқтигина кенжа ўғлидан эди. Катталарнинг бетайин жанжали туфайли юзага келган танидаги оғриққа, ҳар галгидек, болакайнинг болаларча маъсумлиги малҳам бўлиши мумкин эди.\nКекса тут оқсоқланаётган акаси изидан пилдираб келаётган болакайга илҳақ термуларкан, куни кечагина уни шохлари орасига олиб эркалаганини эслади. Ёвқошнинг қизлари бир шохида арғимчоқ учганида, иккинчи шохида болакай ўз ўйини билан андармон бўлган, сўнг қизларга қўшилиб арғимчоқ учган. Кекса тут бу хил шўхчан дамларнинг узоқроқ давом этишини истайди. Бироқ кенг томорқа бошидаги деворсиз ҳовлилардан бирида Ашур узун пайдо бўлиши билан қизлар тутни тарк этишади. У бўшаб қолган қучоғини керганича қолаверади. Улар орасида фақат болакайгина катталар кайфиятига бўйсунмайди, шохлари орасига жойлашиб ўтириб олганча, кекса тутни гоҳ от, гоҳ машина, гоҳ самолётга қиёс этиб, берилиб ўйнашда давом этади.\nБу орада болакай ариқчадан чаққон сакраб, оқсоқ акасини қувиб ўтди. Ана, бу ёғи кўп қолмади, яна бир неча сониядан сўнг у тутнинг ёнига келиб, ҳар сафаргидек, унга суйкалади, қучади. Кекса тут ҳадемай юз бериши лозим бўлган бу таниш лаззатдан ҳузурланиб, беихтиёр, сархуш тортаркан… туйқусдан қаттиқ сесканиб тушди. Ё дориғ, болакай худди акаларидек, уни тепганди. Кекса тут заиф тепки зарбидан эмас, ушбу тепкининг юзага келмоғига сабаб бўлган нафратдан сесканганди. Тавба, қачон у адоватга ошна тутина қолди? Ахир салгина бурун унинг қалбида беғуборликдан ўзга нарсанинг ўзи йўқ эди-ку! Наҳотки, катталардаги бу ноқис иллат шу қадар юқумли бўлса?!\nКекса тут бу саволларга жавоб тополмай, бир муддат анг-танг туриб қолди-да, сўнг болакайнинг навбатдаги тепкисини кўтармоққа чоғи ва бардоши етмай, нолакор ғирчиллаганча, гурсиллаб ерга қулади…\n«Ижод олами» журнали, 2018 йил, 1-сон\n← Аввалги Аввалги Ҳусан Мақсудов. Сўзчи ҳолин боқма, боқ сўз ҳолина\nКейинги → Кейинги: Иброҳим Ғафуров. Нажот ҳақиқатда (1989)


Қизларимиз биринчилик ғолиби | "NAVBAHOR" FUTBOL JAMOASINING RASMIY WEB SAHIFASI\nҚизларимиз биринчилик ғолиби\n21 ноябрь куни аёллар ўртасида ўтказилган Ўзбекистон биринчилиги якунига етди. Қибрайда бўлиб ўтган сўнгги тур олдидан “Навбаҳор” жамоаси қизлари чемпионликни деярли нақд қилишганди. Дастлабки учрашувда ғолиблик учун курашдаги асосий рақобатчи “ТерДУ Сурхон” жамоаси мағлуб этилгач, қизларимизга кичик олтин медалларини насиб этиши ойдинлашди. Қолган учта ўйинни ҳам кўтаринки руҳда ўтказишни уддасидан чиққан Карима Йўлдошева шогирдлари 70 очко тўплаб муддатидан олдин ғолибликни қўлга киритишди. Вакилаларимизни якунда 69 очко жамғарган термизликларни тўрт очкога ортда қолганликларини ҳам қўшича қилиш жоиз. Кучли учликни эса 42 очко билан “Жиззах” жамоаси якунлаб берди. Жамоамиз аъзоси Маржона Абдусаттарова эса биринчилик давомида рақибалари дарвозасини 25 марта нишонга олиб, биринчи лига тўпурарига айланди.\nУмумий ҳисобда аёллар ўртасида ўтказилган Ўзбекистон биринчилигида олтита жамоа баҳс олиб борди. Жамоалар турли муддатларда бир шаҳарда тўпланиб, тур ўйинларини ўтказишди. Умумий ҳисобда бўлиб ўтган олтита турда жами ҳар бир жамоа 30 тадан учрашувда иштирок этди. Биринчилик якунига кўра дастлабки икки ўринни эгаллаган жамоалар келгуси мавсумда олий лигада қатнашиш ҳуқуқини қўлга киритадилар. Шу билан биргаликда, биринчиликда қатнашган исталган жамоа ҳам олий лигага қўшилиши мумкин. Қибрайда бўлиб ўтган сўнгги тур учрашувлари якунига етгач, ғолиб ва совриндорларни тақдирлаш маросими бўлиб ўтди. Кучли учликдан жой олган жамоа аъзоларига медаллар ва турли даражадаги дипломлар топширилди.\n№ Жамоалар\tЎ\tЮ\tД\tМ\tТ-Н\tО\n1. "Навбаҳор" (Наманган) 30 23 4 3\t69-17\t73\n2. "ТерДУ Сурхон" (Термиз) 30 21 6 3\t58-16\t69\n3. "Жиззах" (Жиззах)\t30\t12\t6\t12\t30-30\t42\n4. "Пахтакор" (Тошкент)\t30 7\t8 15\t17-42\t29\n5. "Динамо" (Самарқанд)\t30\t4\t9\t17 8-35 21\n6. "Севинч-2" (Қарши) 30 2 9\t19\t23-65\t15


Девид Мойес: “Ван Перси ақл бовар қилмас ишларни бажара олади” / CHAMPIONAT.asia\n10:05«Реал» футболчиси: «Баъзида футбол адолатсиз» 6 09:47Бундеслига. 5-тур якунланди. "Бавария" ҳалиям биринчи ўринда эмас... 7 09:31Зидан «Бетис»га қарши ўйиндан сўнг нималар деди? 23 09:13"Реал" - "Бетис" 0:1 ёхуд Бензема билан шартнома узайтирилди! 25 09:10Олий лига. Бугун "Локомотив" - "Пахтакор" ва бошқа ўйинлар бўлиб ўтади 31 09:01Андижонда вилоят футбол федерациясининг навбатдан ташқари йиғилиши бўлиб ўтди ФОТОГАЛЕРЕЯ 4 08:50"Реал Мадрид" - "Бетис". Футболчилар неча балл олишди? 10 08:31Жозе Моуриньо: «Англия лига кубогисиз футбол янада яхшиланармиди? Балки» 4 08:16«Шўртан» - «Навбаҳор»: ПРЕВЬЮ 3 08:14«Динамо» - «Бунёдкор»: 3-уринишда ғолиб аниқланадими? 5 07:58«Реал» мутлоқ жаҳон рекордини ўрната олмади 47 07:57“Металлург» – "Қўқон-1912" учрашувининг бошланиш вақти маълум бўлди 1 02:55Дахшатли сенсация! "Реал Мадрид" ўз уйида "Бетис"га ютқазди 272 02:37Англия лига кубоги. 1/8 финал жуфтликлари маълум 5 02:22«Ювентус»нинг уйдаги мағлубиятсиз серияси 40та ўйинга етди! 7\n26 авг 16:44\nДевид Мойес: “Ван Перси ақл бовар қилмас ишларни бажара олади”\n“Манчестер Юнайтед” клуби бош мураббийи Дэвид Мойес, клуб ҳужумчиси Робен ван Персининг ўйини борасида ўз фикрини билдириб ўтди.\n“Робеннинг тўпсиз ҳаракатлана олиши, ўйинни тушиниши, ўйинга тезлик кирита олиши ақл бовар қилмас ишдек туйилади. У юқори даражадаги ўйинчи.\nБаъзи бир ҳаракатлар борки, фикримча бундай ҳаркатларни машғулот натижасида ҳосил қилиб бўлмайди. Булар қандайдир ғайритабиий ҳаракатларки, буни фақат топ-ўйинчилар қила оладилар холос. Ҳар доим Руни ва Нистелройнинг кўп гол уришидан ҳайратланиб келганман. Мен уларни энг ажойиб тўпурарлар деб ўйлайман.\nРобенда ҳам шундай хусусият мавжуд, лекин салгина бошқачароқ. Унда хохлаган ҳолатдан гол уриш хусусияти бор.\nУмуман айтганда мен уни ишга ёндашишидан ҳайратландим. У билан ишлаш ёқимли. Мен ундан нечта унвонларга эга бўлдинг деб сўраганимда, фақатгина битта деб жавоб берди. Бироқ унинг кўзларида янада кўпроқ натижаларга эришиш истаги борлигини кўрдим”, - дейди Мойес.\nОлий лиганинг 21-туридан ўрин олган "Бухоро" -... 240\nОлий лига ҳакамларидан бири Рустам Бобомуродов футболдан бутунлай... 207


Фаластинга атай ютқаздикми? Ўзбек футболи қачон янгиланади? | ДУНЁ ЎЗБЕКЛАРИ | Mobile Version\nФаластинга атай ютқаздикми? Ўзбек футболи қачон янгиланади?\n11/17/2019 Ismat Khushev Бош мақола\nТЕРМА ЖАМОА ФАЛАСТИНГА АТАЙИН ЮТҚАЗГАНМИДИ?\nЎзбекистон терма жамоасининг кечаги баҳсда мағлубиятга учрагани кўпчиликни карахт аҳволга солиб қўйди. Очиғи, Вадим Абрамов терма жамоа бош мураббийи бўлгач, кетма-кет иккита ўйинда ғалаба қозониб мухлислар ишончига кириб бораётганди.\nАммо Арабибистондан учраган мағлубиятдан кейин барчанинг хафсаласи яна пир бўла бошлади. Ўйиндан кейин Вадим Абрамовнинг ушбу гаплари мухлисларнинг шубҳа-гумонлари сабаб бўлди. – “Афсуски, мағлуб бўлдик, ҳаққоний ёки аксинча бўлганлигини айтиш қийин. Афсуслар бўлсинки, шунча мухлис келган ўйинда ютқаздик ва уларни хурсанд қила олмадик.\nНатижа эса жуда ёмон. Ҳаёт давом этади, менимча, ҳали имконият бор ва курашишда давом этамиз. Мухлислар орасида келишилган ўйинлар қироли (гарчи исботланмаган бўлса-да, футбол ичидагилар буни билишади) деган номга сазовор бўлган Вадим Карленович бу гаплар билан нима демоқчи. Терма жамоа футболчилари атайлаб ютқазиб ҳам беришадими? Ишонгинг келмайди.\nЛекин Вадим ака билмаса гапирмайди? Бу ерда бир гап бор. Дарвоқе, Абрамовнинг гапидан шуни хулоса қилиш мумкинки, терма жамоамиз Фаластинга атайлаб ўйинни бой берганмикан? Ҳар ҳолда ушбу учрашувни яхшилаб текшириш керак. Азиз Ҳайдаров, Одил Аҳмедов, Анзур Исмоилов каби фахрий футболчилар ЎФАнинг олдинги раҳбариятидан норози эканликларини яққол намоён этишга ҳаракат қилишарди.\nКатта эҳтимол билан улар Куперни йўқотиш учун шундай қилган бўлишлари мумкин. Лекин буни исботлаш учун далиллар керак. Шубҳа-гумонлар қолмаслиги учун эса ўйинни Фаластин-Ўзбекистон ўйинини яхшилаб текшириш лозим бўлади. Мухлисларни ким алдаётгани шунда аён бўлади. Бугунги мухлислар эса ҳаммасини яхши билишади.\nКечаги мағлубиятдан кейин stadion.uz сайтида мухлислар турли хил фикрларни қолдиришмоқда.\nУларнинг айримлари билан таништириб ўтамиз: – Равшан Эрматов борми шу одам, Умид Аҳмаджоновнинг ярмича ҳам бўлмаяптику, чемпионатимизда от ўйинлар кучайиб кетдику, биринчи лига тўлиқ от уйин – тотализаторчилар, шуни орқасидан жон сақлашаяптилар, бирорта жиддий чора кўрмадик шу одамдан на командага на ҳакамга ҳар ким билган ишини қилмокда миллий чемпионат таназзулга ботган яна нимани кутиш мумкин, Эрматов бор йўқлиги ҳам билинмади бирорта чора кўрмади. ДХХ раиси федерация раиси ку имконият каттаку футболдаги муттаҳамларни йукотинглар халқ олдида изза қилинглар буларни ҳар бир жамоада бор бундай манкуртлар ўзбек футболи кушандалари – Абрамов Осиё даражасида бирорта соврин юта олмаган.\nНега бу мураббий МТЖга яна қайта тайинланди ҳайронман. Футболимиз ортида катта гурухлар маанфати ётибди. Биз бу холатда жаҳон чемпионати хақида орзу қилмасак ҳам бўлади…\nАфсуски, бундай фикрлар сони жуда кўп. Футбол сайтларнинг барчасига киринг, бундай фикрларнинг гувоҳига айланасиз. Мағлубиятдан тўғри хулоса чиқариш керак. Битта мухлис айтганда, ўзбек футболи янгиланишни хоҳламаяпти. Уларга эски тузумдаги футбол керак. Акс ҳолда янгиликларга интилаётган одамни ишдан олишмасди. Эски одамлар нима қилиб бераяпти?\nПрезидентимиздан илтимос қиламиз, футболимизни тозаланг! Фаластин билан бўлган ўйинни яхшилаб текширтиринг! Терма жамоани, ватанни сотганлар жазосини олсин! Мухлислар билсин, ким хоин эканлигини!\nБир икки кишига аччиқ қилиб, бутун терма жамоа, ватан шаънига доғ туширганлар жазолансин!\nТерма жамоамизда ҳозир ҳам имконият бор экан. Барчасини ўзгартиринг! Айтганча, Куперни танқид қилган журналистларга салом! Қани энди мард бўлсаларинг даврага чиқинглар-чи!\nЎзбек футболининг аламзада мухли\nИсмат Хушев: “Қора бозор”нинг қироли ким? Ёки Файзулла Муллажонов фаолиятига бир назар…\nИчки Ишларнинг адолатли Вазири Баҳодир Матлубов ва жасур журналист Исмат Хушевга миннатдорчилик мактуби\nЖурфак талабалари номидан республика раҳбарияти ва “Дунё ўзбеклари”га шикоят\nИсмат ХУШЕВ: “ЎЗ ГАЗИНИ РУСГА БЕРИБ, ТЕЗАК ЁҚҚАН ЎЗБЕГИМ!”\nМалоҳат Эшонқулова: Тошкент ошхоналаридаги даҳшатли фожеалар ҳақида -2\nМарказий Банк ўз вазифасини нега уддалай олмади?\nСобир Тўлаганов: Ахмад ҳожи Хоразмий домланинг ғаройиб шарҳларини ўқиб…\nЎзбекистонда раҳбарлар дунёқараши нега ўзгармаяпти? – Кун.ўз\nАҳмад Турон: Каримов даврига баҳо бериб, унинг асоратларидан қутулиш керак (5)\nБош прокурор диққатига – Сафо қорига ким суиқасд уюштирди?\nЎзбек гўштхўрми ёки… гўсхўрми? – Озодлик


Ўзгидромет 25-27 февралда кутилаётган совуқлар мевали дарахтларнинг ёзилган куртаклари ва гулларига зарар етказиши ҳақида огоҳлантирди.\nТОШКЕНТ, 22 фев — Sputnik. Мамлакатда 25-27 февралда кутилаётган совуқлар мевали дарахтларнинг ёзилган куртаклари ва гулларига зарар етказади, деб огоҳлантирмоқда Ўзгидромет.\nФевраль ойининг иккинчи ўн кунлигида ғайритабиий юқори ҳаво ҳарорати ҳисобига мевали дарахтлар, тут ва токнинг баҳорги вегетацияси ўртача кўп йиллик кўрсаткичлардан 2,5-3 ҳафта эрта бошланди.\nТаъкидланишича, ўн кунликнинг биринчи ярмида республика ҳудудининг катта қисмида мевали дарахтларда ялпи куртакларини бўртиши ва очилиши бошланди. Ўн кунликнинг охирига келиб, эрта гуллайдиган мевали дарахтларни гуллаши бошланди.\n“Республиканинг жанубида эрта гуллайдиган мевали дарахтларнинг гуллаши февраль ойининг биринчи ўн кунлигида бошланиб, иккинчи ўн кунликнинг охирига келиб, гуллаш ялпи бўлди”, - дейилган хабарда.\nАввалроқ 23 февралдан Ўзбекистон ҳудудига совуқ ва нам ҳаво массалари кириб келиши ҳақида ёзгандик. 25-26 февралда ҳарорат кечалари 7-12° совуқгача, кундуз кунлари 2-7° совуқгача пасаяди. Қорақалпоғистонда ҳарорат кечалари 17-22° совуқгача, кундуз кунлари 10-15° совуқгача пасайиши кутилмоқда.


Муаммога ечим топилди назорат давом этади / ADOLAT ижтимоий-сиесий газетаси\nҲудудларда партия ташкилотларининг аҳоли ўртасида ишончга сазовор бўлиши уларнинг фуқаролар манфаатларини рўёбга чиқариш, мавжуд муаммоларни бартараф этишга қаратилган амалий ишларига боғлиқ. Ўзбекистон “Адолат” СДП Наманган туман кенгаши шу мақсадда партия депутатлари билан ҳамжиҳатликда иш олиб бормоқда.\n— Давлатимиз раҳбарининг ўтган йил 12 июлда Олий Мажлис палаталари, сиёсий партиялар ҳамда Ўзбекистон экологик ҳаракати вакиллари билан видеоселектор йиғилишидаги маърузаси фаолиятимизни янада такомиллаштиришда муҳим омил бўлди, — дейди халқ депутатлари Наманган тумани Кенгаши депутати Боймирза Обиддинов. — Биринчи навбатда, фуқароларнинг мурожаатлари билан ишлашга алоҳида эътибор бера бошладик. Асосан аҳоли истиқомат жойларида, яъни маҳалла фуқаролар йиғинларида, хонадонларда фуқаролар билан бевосита мулоқот қилишга киришдик.\nМулоқотлар давомида аниқланган бир қатор муаммолар депутат ташаббуси билан ҳал этилганидан сайловчилар ҳам аксарият ҳолларда қониқиш ҳосил қилаётганини қайд этиш лозим. Масалан, ўтган йил кузида Хонобод қишлоғида яшовчи аҳоли номидан хусусий тадбиркор Раҳматулла Худоёров мурожаат қилди. Маълум бўлишича, айрим кўчаларда табиий газ таъминотида узилиш борлиги учун нафақат хонадонларни иситиш, балки газ плиталаридан керакли вақтда фойдаланишда ҳам қийинчиликлар юзага келаётган экан. Депутат туман партия кенгаши фаоллари билан биргаликда муаммони жойига бориб ўрганди.\nЎрганиш натижасида Б.Обиддинов “Водийгазтаъминот” унитар корхонасининг туман бўлими раҳбари номига депутатлик сўрови тайёрлади. Унда вужудга келган ҳолат батафсил баён этилиб, чора-тадбир кўриш талаб этилди. Депутат ушбу корхона раҳбари билан шахсан учрашишига ҳам тўғри келди. Мутахассислар ўрганиб, хулоса берганларидан сўнг хонободликларга табиий газни баллонларда етказиб беришга қарор қилинди.\nАммо бунинг учун “Хонобод” қишлоғидаги хонадонларда газ баллонлари бўлиши зарур, бунга эса барча хонадонларда ҳам имконият йўқ экан. Шу туфайли депутат бу муаммо — баллонларни корхона ижара ҳисобидан тақдим этиши ҳисобидан ечилишига эришди. Натижада қишлоқ аҳли учун қиш мавсумида зарур шароит яратилди.\n— Партия депутатининг масала тўла ҳал бўлмагунча назоратни бўшаштирмагани кўпчиликка маъқул тушди, — дейди “Истиқлол” маҳалла фуқаролар йиғини раиси Абдували Ўринов. — Эътиборлиси, депутат ҳозирги кунда ҳам газ баллонлари таъминоти қандай йўлга қўйилганини мониторинг қилиб бормоқда.\nБоймирза Обиддинов томонидан худди шундай масала қўшни “Миришкор” қишлоғида ҳам ҳал этилди. Талаблари қондирилган сайловчилар туман партия кенгаши раиси номига ёзилган миннатдорлик хатида депутатнинг хайрли ишларидан мамнун эканини таъкидлашган. Ёки хонободликларнинг ҳудуддаги дорихона фаолиятини тартибга солиш юзасидан қилган мурожаатини олайлик. Депутат жамоатчилик вакиллари билан бу ердаги аҳволни бир неча марта ўрганди. Нарх-наводан тортиб, дори-дармонларни сақлаш шароитлари ҳам ўрганиб борилди ва тегишли тавсиялар берилди. Эндиликда А.Тошпўлатов раҳбарлигидаги дорихона жамоаси фаолиятидан ҳамқишлоқлар хурсанд.\nБоймирза Обиддинов ўз фаолиятида оилалардаги ҳамжиҳатлик ва иноқликни таъминлашни муҳим жиҳат, деб билади. Чунки у айнан шу омил жамиятдаги ижтимоий барқарорликка ҳам таъсир этишини яхши билади. Сўнгги ойлар ичида у етти оилани ажрашиб кетишдан сақлаб қолишга ҳисса қўшди. Бунда депутатнинг инсон психологиясини яхши билиши, ҳар бир ҳолатни чуқур ва холис таҳлил этиши ҳамда бой ҳаётий тажрибаси қўл келди. Хонадондаги ана шундай қалтис ҳолатлар депутатнинг саъй-ҳаракатлари билан барҳам топиб, “Маллаҳовуз”, “Хонобод”, “Янгийўл” маҳаллаларида бугунги кунда аҳилликда турмуш кечираётган уч-тўрт оилани мисол келтириш мумкин.\nБоймирза Обиддиновнинг касби ўқитувчи. У ўттиз йилдан ошдики, тумандаги 27-умумтаълим мактабида жисмоний тарбиядан сабоқ беради. Жамоатчилик ишларида ҳам фаоллик кўрсатиб шогирдларига ибрат бўлмоқда.\n— Депутат бўлиш инсон зиммасига катта масъулият юклайди, — дейди Б.Обиддинов. — Чунки сайловда овоз берган фуқаро ўзининг ҳокимият тизимидаги вакилидан ҳамиша у ёки бу масалада ёрдам кутишга ҳақли. Биз бундай ишончни оқлашга доим тайёр туришимиз лозим.\nБу эса депутатнинг билим ва салоҳиятга эга бўлиши, ҳар бир масалада бошлаган саъй-ҳаракати натижаси учун шахсий жавобгарликни ҳис этиб ишлашини тақозо қилади.


Мен ишдан, бозордан келсам уйлар топ-тоза, овқат тайёр , укаларини боғчадан олиб келиб қўяр эди . Баъзан уларни паркга музқаймоқ олиб едиргани олиб кетар эди . Укаларининг кийими сал мижғалов бўлса йўқ мен булар билан бу аҳволда ҳеч қаерга бормайман, деб дарров кийимларини алмаштириб олиб кетар эди . Мен жуда бахтиёр эдим, кўз тегди .\nУ менинг деразани бир четидан қараб турганимни кўрди . Мен бош қимирлатиб салом дедим ва эшикни очиб уни уйга таклиф қилдим. 28-хонада яшовчи қўшним Лидия Александровна кўриб турган экан . Мен у билан салом-алик қилиб, сиз кимсиз дедим. У мен Улуғбекни ёнидан келдим, мен ҳам маҳбусман, деди. Исмим Сергей деб ўзини таништирди . Мен сизни ташқарига чиқишга рухсат беришдими, десам “ҳа, мени озод этилишимга жуда оз вақт қолди, улар менга ишонишади деди .\n“Ассалому алайкум менинг қадрдон ойижоним, соғ-саломатмисиз, укам Отабек яхши юриптими, соғ-саломатми? Синглим Шаҳло соғ-саломатми . Ойижон, сиз мендан хафасиз, мен буни сезиб турипман, мен сиздан ўйламай қилган қилиқларим учун мени кечиришингизни илтимос қиламан . Сиз мендан кўп яхшиликларни кутган эдингиз, лекин орзуларингиз ушалмади. Ойижон, Мен билан Славик уйни эгаси аёл кишига сира қўл кўтарган эмасмиз . Менга оқловчи олинг, бўлмаса мен узоқ муддатга 10 йилга қолиб кетишимга тўғри келяпти . Агар пулингиз етмаса майли, бир амаллаб 10 йилни хам ўтқазарман . Ойижон бу ерга кириш жуда онсон экан, лекин бу ердан чиқиш жуда қийин экан . Майли Мендан кўрмаганингизни укам Отабекдан кўриш насиб этсин сизга” .\nХатнинг бир чеккасига . “Сизнинг олдингизга келган кишининг гапига ишонманг, пул сўраса пул берманг, деб ёзган жойини ўқимаган эканман . Улуғбекка нима керак десам, пул керак экан деди . Мен билмайман қўлига камроқ пул бердим, унга етиб борадими йўқми, деб ўйладим ва Улуғбекни олдига борсам олиб бораман деб сигарет , шакар , чой ва кийим- кечакларимни унга бериб юбордим ва унга айтдим: Сергей яна бирон ҳафталардан кейин келсанг мен сенга пул тайёрлаб қўяман, маошимни ҳали олганим йўқ, деб ёлғон гапирдим ва у кетиши билан қўшним Лидия Александровна мендан ким у киши деб сўраб қолди. Мен яширмадим, Улуғбекни олдидан келибти, дедим .\nЛидия Александровна, “эҳтиёт бўлинг, ҳар-хил одамлар кела бошлайди, у ерда бу стариклар уни уриб, қийнаб, хат ёздириб олган бoлиши мумкун, деди менга . Мен хатни яна бир бор ўқисам хатни бир четига . “Ойижон сиз бу кишининг гапларига ишониб пул берманг”, деб ёзган жойини кўриб қлдим . Шу вақт қўшним рангим ўзгарганини сезиб қолиб, нима бўлди, деди. Мен хатни ўқиб кўриб унга таржима қилиб бердим . Ўғлингиз билан учрашувга борганингизда унга айтиб қўйинг, сизнинг олдингизга ҳеч кимни юбормасин, деди қўшним .\nАйтмоқчиманки, “кимга тўй, кимга аза”, деганларидек бошингизга иш тушиб турганда, ўлганнинг устига тепгандай одамлар бир нима ундириш учун ҳаракат қилиш инсонийликнинг тубан кўриниши, деб ҳисоблайман. Шу боис ҳам ҳар қандай ҳолатда инсон номига доғ туширмасликка ҳаракат қилиб яшаш керак. Ўшанда ўтган умрингиздан кўнглингиз тўлиб, хотиржамликка эришасиз.\nБашорат Эшова (Zamondosh).


Дилрабо Аталикова оиласи билан 3 йилдан буён шу қишлоқда яшайди. Бу томонларга кўчиб келибдики, ичимлик сувини нақд пулига сотиб олган ё бўлмаса, 2-3 чақирим масофадан ташиб келтирган. Унинг ўзи бу ҳақда шундай дейди:\n– Жуда оғир шароитда яшадик. Сувни эшак араваларда ташиб ичганмиз. Гоҳида бир челак сув сотиб олиш учун пул тополмаган кунларимиз ҳам бўлган. Томорқани-ю айтмасангиз ҳам бўлади. Битта гиёҳ ундиролмасдик. Эккан дарахтларимиз мевасидан болаларимиз ермикан, деб жонимиз ҳалак эди. Худойимга айтганимиз бор экан, минг шукр. Бугун меники каби 50 дан ортиқ ҳовлида сув келди. Жудаям бахтиёрмиз. Севинчимиз ичимизга сиғмай кетяпти. Қўни-қўшнилар бир-бирини табриклашиб, “сув байрами” қилиб юришибди. Шу ишларнинг бошида турган Президентимизга раҳмат.\n“Обод қишлоқ” Давлат дастури бўйича Гулистон қишлоғида 10,8 километр масофада тармоқ тортиш, 2 та тик артезиан қудуғи ва 300 метр/куб сиғимга эга бўлган сув сақлаш иншооти қурилиши режаланган. “Фарғона сув таъминоти” МЧЖ туман бўлими бошлиғи Зафаржон Усмоновнинг айтишича ҳозирга қадар 5.5 киломтер масофада тармоқ тортиш ишлари якунланган.


Қурбон ҳайити муборак бўлсин! | Pastdargom.uz\nАлҳамду лиллаҳ вассолату вассаламу ала расулиллаҳ.\nАссалому алайкум азиз юртдошлар! Барчаларингизни Қурбон ҳайити билан муборакбод этаман. Аллоҳ таоло юртимизни обод айлаб офатлардан сақласин.\nҚурбон ҳайитини асл тарихи ҳам Аллоҳ таоло тарафидан Иброҳим алайҳиссаломни Аллоҳ таолога бўлган садоқатини имтиҳон қилинишидир. Синовидан соғ омон ўтганлиги учун Аллоҳ таоло Иброҳим алайҳиссаломга қурбонлик қилиш учун мукофат тарзда жаннатдан қўчқор туширади. Ислом динида Иброҳим алайҳиссаломнинг Аллоҳ таолони синов ва имтиҳонидан ўтган куни барча мусулмонларга байрам қилиб берилди ва бу кун Ийдул адҳа яъни Қурбон ҳайити деб номланди.\nМуҳтарам азизлар! Бутун дунё пандемия сабабли синовли кунларни бошидан кечирмоқда. Бу касаллик юқиши ва ривожи асосан жамоат жойларда содир бўляпти. Шунинг учун бу хатардан холий бўлиш учун одамлар кўп тупланадиган жойлардан ўзоқроқ бўлиш кераклиги мутахасислар тарафидан айтилмоқда.\nАна шу ҳатар сабабидан юртимиздаги масжидларда жамоат бўлиб Қурбон ҳайити намози ўқилмасада Қурбон ҳайити байрамини оила даврасиди байрам кайфиятида кутиб олиш лозим бўлади.\nҲайит куни ҳар ким ўз ҳонадонида қуёш чиққандан 15 дақиқа ўтиб икки ёки тўрт ракаатли Зуҳо намозини адо қилади.\nҚурбонлик қилиш ибодат бўлганлиги учун ҳар ким ўз қурбонлигини ўз қўли билан қилишлиги афзалдир.\nҚурбонлик гуштини бир қисми уйда қолади қолганини хомталаш қилиб тарқатиш яхшидир. Оила кўпчиликдан иборат бўлса ҳаммаси уйда қолдирилади.\nБайрам кунлари қўлимизадан келганча хайрли ишларни қилсак, оиламизга фарзандларимизга хурсандчилик улашсак, яқинларимизни телефон орқали байрам билан табрикласак савоб бўлади.\nШуни алоҳида таъкидлаб ўтамизки вазиятни яхши англаган ҳолда уйма уй юриш, меҳмондорчиликларга бориш, қабрстонларга бориш лозим эмас.\nАзизлар карантин қоидаларига риоя қилайлик. Ўзимизни фарзандларимизни соғлиғини хатарга қуймайлик. Ушбу муборак кунларда Аллоҳ таолодан тинчлик офиятчиликни сўраб балоларни тезроқ даф бўлишини сўраб дуолар қилайлик.\nБарчаларимизга Қурбон ҳайити муборак бўлсин!\nОзод Назаров, Пастдарғом туман бош имом-хатиби.


Ла Лига. 1-ўриндаги “Атлетико Мадрид” 11-ўриндаги “Леванте”га қарши ва 24-турнинг бошқа учрашувлари превьюси / CHAMPIONAT.asia\n00:14Куман: "Депайни тушуниш жуда осон" 0 23:54Артета Жаканинг келажаги ҳақида фикр билдирди 0 23:37Ўртоқлик учрашувида ҳакам жамоалардан бирининг барча мухлисларига сариқ карточка кўрсатди 3 23:13КОНКАКАФ кубоги финалчилари аниқланди 2 23:01"Қизилқум"га мағлуб бўлгач, Жасур Абдураимов матбуот анжуманига келмади, сабаби... 6 22:50Аҳмедовнинг ярим ҳимояда ўйнаши, Паншанбенинг захирада қолиши ва "Қўқон-1912" билан ўйин - Виктор Жалилов иштирокидаги матбуот анжумани 9 22:47"Интер" Пьянични қўшиб олмоқчи 0 22:47Бахтиёр Ашурматов: "Тез орада "уйга" қайтамиз деб умид қиламан" 10 22:43Ҳамиджон Актамов: "Металлург" ўйинни ҳужумчисиз бошлагани бизни ажаблантиргани йўқ" 6 22:34Франция Суперкубогида ПСЖ "Лилль" билан учрашади 0 22:31"Қўқон-1912" - "Навбаҳор" 1:2. Highlights 3 22:26"Металлург" - "Қизилқум" 1:2. Highlights 0 22:08Шомуродов "Рома"нинг Португалиядаги йиғинига йўл олди 25 22:02"Барселона" Коутиньо ва Гризманни сақлаб қолишга қарор қилди 7 21:55Водий дербисида "Навбаҳор" "Қўқон-1912"ни мағлуб этди ва беш йиллик анъанага чек қўйди 145\nЛа Лига. 1-ўриндаги “Атлетико Мадрид” 11-ўриндаги “Леванте”га қарши ва 24-турнинг бошқа учрашувлари превьюси\n19 фев 14:20\nБугундан Испания чемпионатининг 24-ўйинларига старт берилади.\nЎтган турни бирров эслаб ўтамиз. 23-тур баҳсларида турнир жадвалида етакчиликни қўлга олган жамоалар ўзлари учун яхши натижа қайд этишди. “Атлетико Мадрид” меҳмонда “Гранада”ни 1:2 ҳисобида мағлуб этган бўлса, “Барселона” ўз уйида “Алавес”ни 5:1 ҳисобида тор-мор қилди. Ўтган турда марказий баҳс дея эътироф қилинган “Реал Мадрид” – “Валенсия” баҳсида мезбонлар 2:0 ҳисобидаги ишончли ғалабани қўлга киритишди. “Атлетик Бильбао” эса “Кадис” майдонига сафар қилиб йирик 0:4 ҳисобида ғалаба қозонди. Шу ва бошқа натижалар билан якунига етган 23-тур ўйинларидан сўнг олдинда 24-тур кутиб турибди.\nТурнинг дастлабки ўйини – “Бетис” – “Хетафе”\nТурнир жадвалига эътибор берадиган бўлсак, “Бетис” 7-ўринда жойлашган бўлса, “Хетафе” жамоаси 14-поғонани эгаллаб турибди. Ўтган турда “Хетафе” ўз майдонида “Реал Сосьедад”га имкониятни бой берган бўлса, “Бетис” меҳмонда “Вильярреал”ни таслим этди. Ушбу баҳсдаги мағлубият “Бетис”дан кўра “Хетафе” учун хавфли. Жамоа “Валенсия” ва “Кадис” билан бир хил 24 очко тўплаган. “Хетафе” очко йўқотгудек бўлса анчагина қийналиб қолиш эҳтимоли бор. Мазкур учрашувда қандай натижа қайд этилишини эса 19 февралдан 20 февралга ўтар кечаси соат 01:00 да бошланажак ўйинда билиб оламиз.\nЎзаро ўйинлар: Ла Лига доирасида бўлиб ўтган 25 ўйиннинг 9 тасида “Хетафе”, 7 тасида эса “Бетис” жамоаси ғалаба қозонган. Яна 9 ўйинда томонлар 1 очкодан бўлишиб олишган.\nЖамоаларнинг жароҳатланган футболчилари: Сидней, Дани Мартин, Борха Иглесиас, Марк Бартра, Виктор Камараса (“Бетис”). Дарио Поведа (“Хетафе”).\n1-ўриндаги “Атлетико Мадрид” 11-ўриндаги “Леванте”га қарши\nМазкур ўйин 20 февраль санасида бўлиб ўтади. Нега ҳозирданоқ ўйин санасини айтганимизнинг сабаби бор. Икки жамоа 17 февраль куни 2-турнинг қолдирилган баҳсида майдонга тушишган эди ва ўшанда 1:1 ҳисобидаги дуранг қайд этилган эди. Ўша ўйинда “Леванте” майдонида бўлиб ўтган, бўлиб ўтиши режалаштирилаётган мазкур учрашув эса Мадридда бўлиб ўтади. Жамоалар ўзаро бир-бирининг ҳолатларини кўриб олишган, демак бўлажак баҳс бироз эҳтиёткорроқ бўлиши мумкин. Ушбу ўйин 20 февраль куни соат 20:15 да старт олади.\nЎзаро ўйинлар: Жами бўлиб ўтган 32 ўйиннинг 19 тасида “Атлетико Мадрид”, 8 тасида эса “Леванте” ғалаба қозонган. 5 учрашув дуранг билан якунига етган.\nЖамоаларнинг жароҳатланган футболчилари: Эктор Эррера, Тома Лемар, Мусса Дембеле (“Атлетико Мадрид”). Никола Вукчевич, Хосе Кампаня, Гонсала Мелеро, Серхио Постиго, Оскар Дуарте, Шейк Дукуре (“Леванте”).\nМадриднинг “Реал”и “Вальядолид” меҳмони бўлади\nУшбу ўйинда яққол фаворит шубҳасиз “Реал Мадрид”. Жамоа айни вақтда турнир жадвалида 2-ўринда жойлашган. “Вальядолид” эса 18-поғонани эгаллаб турмоқда. Ўтган турда меҳмонда “Эйбар” билан бўлган баҳсда дуранг натижа қайд этган эди “Вальядолид” жамоаси. “Реал” эса “Валенсия”ни мағлуб қилган. Мазкур учрашув “Вальядолид” майдонида бўлишини инобатга олсак жамоада бироз бўлса-да имконият бўлиши мумкин. Ушбу ўйин 20 февралдан 21 февралга ўтар кечаси 01:00 да бошланади.\nЎзаро ўйинлар: Умумий ўтказилган 96 ўйиннинг 61 тасида “Реал Мадрид”, 15 тасида “Вальядолид” устунликка эришган. Яна 20 баҳс дуранг билан якунига етган.\nЖамоаларнинг жароҳатланган футболчилари: Оскар Плано, Хави Санчес, Кико Оливас, Пабло Эрвиас, Раул Гарсия, Маркос де Соуза, Жавад Эл-Амик (“Вальядолид”). Федерико Валверде, Марсело, Эден Азар, Алваро Одриосола, Эдер Милитао, Серхио Рамос, Родриго (“Реал Мадрид”).\nПСЖдан қақшатқич зарба олган “Барселона” “Кадис”ни қабул қилади\n“Барселона” жамоаси сешанба куни ЕЧЛнинг 1/8 финал учрашувида Франциянинг ПСЖ жамоасига 1:4 ҳисобида имкониятни бой бериб қўйди. Ўйин айнан Камп Ноуда бўлиб ўтган, қизиғи Ла Лиганинг 24-тур учрашуви ҳам айнан шу стадионда бўлиб ўтади. “Кадис”нинг айни вақтдаги ҳолати мақтанарли эмас, бироқ каталонияликларни руҳий ҳолатини инобатга олган ҳолда ушбу баҳсда яхши натижа учун курашиб кўрса бўлади. Натижа қандай бўлишини эса 21 февраль соат 18:00 да старт оладиган ўйиндан сўнг билиб оламиз.\nЎзаро ўйинлар: Ла Лига доирасида бўлиб ўтган 25 ўйиннинг 19 тасида “Барселона”, 3 тасида “Кадис” ғалаба қозонган. 3 баҳсда жамоалар 1 очкодан бўлишиб олишган.\nЖамоаларнинг жароҳатланган футболчилари: Ансу Фати, Серхи Роберто, Мартин Брайтвайт, Жерар Пике, Роналд Араухо, Филиппе Коутиньо (“Барселона”). Аугусто Фернандес, Алекс Фернандес, Карлос Акапо, Йенс Йонссон (“Кадис”).\n24-турнинг сўнгги ўйини – “Осасуна” – “Севилья”\nМеҳмон жамоа “Севилья” бўлишига қарамай фаворит барибир айнан шу жамоа. 23-турдан сўнг 45 очко билан 4-ўринни эгаллаб турибди жамоа. “Барселона”дан бор-йўғи 1 очко орқада. Севильяликларнинг буёғига хато қилишга ҳақлари йўқ. “Осасуна”да эса вазият бироз бошқача. Айни вақтда 12-поғонада бўлиб турган жамоа ҳисобида 25 очко мавжуд. Ўртамеёналар қаторидан қуйига тушиб кетмаслик ҳаракатида жамоа. Қизиқ томони эса, ўтган турда бу жамоаларнинг иккиси ҳам ғалабага эришишган. Ушбу учрашув эса анчагина қизиқарли бўлиши аниқ. Ўйин 22 февралдан 23 февралга ўтар кечаси 01:00 да бошланади.\nЎзаро ўйинлар: Жами ўтказилган 96 ўйиннинг 22 тасида “Осасуна”, 34 тасида “Севилья” ғалаба қозонган. 19 учрашувда эса дуранг қайд этилган.\nЖамоаларнинг жароҳатланган футболчилари: Дарко Брашанатс, Рубен Мартинес, Горка Сабарте, Чими Авила, Факундо Ронкаля, Хонатан РодриГЭС (“Осасуна”). Хесус Навас, Лукас Окампос, Маркос Акуня (“Севилья”).\nШунингдек, 24-турда қуйидаги ўйинлар ҳам ўтказилади:\n20.02 18:00 (Тошкент вақти) “Эльче” – “Эйбар”\n20.02 22:30 (Тошкент вақти) “Валенсия” – “Сельта”\n21.02 20:15 (Тошкент вақти) “Реал Сосьедад” – “Алавес”\n21.02 22:30 (Тошкент вақти) “Уэска” – “Гранада”\n21.02 01:00 (Тошкент вақти) “Атлетик Бильбао” – “Вильярреал”\nҚадрли мухлис, сиз қайси ўйинни томоша қилишни ўзингиз учун режа қилиб қўйдингиз?


23 июл куни кутилаётган об-ҳаво маълумоти\n10:16 / 22.07.2021\nГидрометеорология хизмати маркази эртага, 23 июл куни қандай об-ҳаво кутилаётганини маълум қилди.\nТошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 22-24 даража, кундузи 38-40 даража иссиқ бўлади.\nҚорақалпоғистон Республикаси ва Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 22-27 даража, кундузи 38-43 даража иссиқ бўлади.\nБухоро ва Навоий вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 22-27 даража, кундузи 37-42 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 20-25 даража, кундузи 37-42 даража иссиқ бўлади.\nҚашқадарё ва Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 22-27 даража, кундузи 38-43 даража иссиқ бўлади.\nАндижон, Наманган ва Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 20-25 даража, кундузи 33-38 даража иссиқ бўлади.\nРеспубликанинг тоғли ҳудудлари. Ҳаво бироз булутли бўлади, баъзи жойларда ўзгариб туради, баъзи жойларида қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 14-19 даража илиқ, кундузи 26-31 даража иссиқ бўлади.\n08:01 / 24.07.2021\nБугун Ўзбекистонда иссиқ об-ҳаво бўлиши кутилмоқда


Ёш доғистонлик халқаро қорилар танловида ҳаммани ортда қолдирди - BBC Uzbek - Madaniyat\nЁш доғистонлик халқаро қорилар танловида ҳаммани ортда қолдирди\nСўнгги янгиланиш 4 декабр 2012 - 09:10 GMT\nБу гал Баҳрайнда бўлиб ўтган танловда 14 ёшли Билол Абдулхолиқов "Қуръони Карим" тиловати бўйича 43 иштирокчи орасидан энг зўри, деб топилган.\nБилол икки шарафли ҳарам ходими, Саудия Арабистони подшоҳи Абдулла бин Абдулазиз раҳнамолиги остида ўтказилувчи тадбирда Россияни намоён этган.\nХабарларга кўра, мадрасадаги таҳлилини етти ёшида бошлаган Билол 11 ёшида "Қуръони Карим"ни ёддан билган.\nУ Доғистоннинг Хасавюрт туманидаги Новый Костек қишлоғидан. 7-синф ўқувчиси.\nБаҳрейндаги халқаро танловда 10 ёшдан 30 ёшгача бўлган қорилари иштирок этишган.\nШимолий Қофқоздаги қатор интернет нашрлари тарқатган хабарларга кўра, Билол дастлаб "ғалаба қозонишига кўзи етмагани, аммо Аллоҳнинг кўмаги билан "Қуръони Карим"ни бирор бир хатосиз қироат қилишга муваффақ бўлгани"ни айтган.\nОтаси Магомед Абдулхолиқовнинг сўзларига қаралса, ғолиб фарзанди энди "Қуръони Карим"ни араб тилидан таржима қилиш билан шуғулланишни бошлайди. Хабарларга кўра, 27 ноябр куни бошланиб, бир ҳафта давом этган танловда аксарият қувайтлик иштирокчининг ғалаба қозонишини башорат қилган.\nАйни ўринда шуни таъкидлаш жоизки, бу - Билол Абдулхолиқовнинг "Қуръон" тиловати бўйича уюштирилаётган маҳаллий ва халқаро танловларда илк бор иштирок этиши эмас.\nБилол ўтган йил ўзи яшаётган туман маркази Хасавюрт шаҳрида бўлиб ўтган ёш қорилар танлови ғолиби саналади.\nКейин Татаристон пойтахти Қозон шаҳрида уюштирилган халқаро танловлар ва МДҲ миқёсида ўтказилган тадбирларда ҳам "Қуръони Карим"ни қироат этиш бобида ҳеч ким унга тенг келолмаган.\nАйрим хабарларга кўра, Билол диний таҳсилини поёнига етказиб, кўзга кўринган мударрислардан бири бўлишни орзу қилади.\nАён бўлишича, ота-онаси ҳам фарзандининг истакларига қарши эмас ва Билолни араб тилини мукаммал ўргана олиши учун Иорданияга юборишни ҳам режалашмоқда.\nХабарларга кўра, Россия муфтийлар кенгаши раиси Равил Гайнутдинов Билолни сўнгги ғалабаси билан шахсан ўзи табриклашни режаламоқда.\nДунёнинг энг қудратли мусулмони ким?27.11.12, Ислом\nРоссия: илк исломий канали маданий ва маърифий қадриятларни тарғиб этади 20.08.12, Россия


Нариман Умаров Қорақалпоғистон Республикаси ва Хоразм вилояти сайловчилари билан учрашди\nЎзбекистон "Адолат" социал-демократик партиясидан Ўзбекистон Республикаси Президентлигига номзод Нариман Умаров сайловолди ташвиқоти доирасида 16 февраль куни Қорақалпоғистон Республикаси ва Хоразм вилояти сайловчилари билан учрашди.\nПрезидентликка номзод билан учрашувларда қарийб 400 киши қатнашди. Улар маҳаллий Кенгашлар депутатлари, кенг жамоатчилик вакиллари ва журналистлардир.\nН.Умаровнинг ишончли вакиллари учрашувлар иштирокчиларини Ўзбекистон Республикаси Президентлигига номзоднинг таржимаи ҳоли билан таништирди.\nУчрашувларда қайд этилганидек, мустақиллик йилларида Ўзбекистонда давлат ва жамият қурилишининг барча соҳасида кенг кўламли ислоҳотлар амалга оширилди. Пухта ўйланган иқтисодий сиёсат туфайли сўнгги йилларда мамлакат ялпи ички маҳсулоти ўсиши 8 фоиз даражасида барқарор ва изчил таъминлаб келинмоқда. Самарали ижтимоий сиёсат таълим, соғлиқни сақлаш, аҳолини ижтимоий муҳофаза қилиш тизимини тубдан ислоҳ этиш имконини берди. Натижада халқимиз фаровонлиги ошиб, Ўзбекистоннинг халқаро миқёсдаги нуфузи тобора юксалиб бораяпти.\nТаъкидланганидек, давлат инсоннинг иқтисодий ва ижтимоий ҳуқуқлари таъминланишининг ишончли кафолати ҳисобланади. Шунинг учун ҳам Президентликка номзод ушбу ҳуқуқларни амалга ошириш механизмларини такомиллаштиришни ўзининг вазифаси, деб ҳисоблайди. Бунда ҳар кимнинг эркин иш танлаш, адолатли меҳнат шароитлари, малакали тиббий хизмат ва бошқа ҳуқуқларини таъминлаш ҳамда шу орқали аҳоли турмуши учун қулай шароитлар яратиш асосий устувор йўналиш сифатида белгилаб олинди.\nЎзбекистон Республикаси Президентлигига номзоднинг сайловолди дастурида “Адолат — ҳаётимизнинг бош мезони, адолат — ҳар бир инсон учун” тамойили асосида ушбу соҳаларда ислоҳотларни янада чуқурлаштириш кўзда тутилган. Бунда суд-ҳуқуқ соҳасида қонун устуворлигини таъминлаш, ижтимоий адолат тамойилига риоя қилинишини, судларнинг мустақиллиги ва очиқлигини мустаҳкамлашга қаратилган ислоҳотларни давом эттириш муҳим аҳамиятга эгадир. Аҳолининг ҳуқуқий маданиятини, фуқароларнинг ҳуқуқий онгини юксалтириш фукаролик жамияти институтларининг давлат ҳамда жамият ишларини бошқаришдаги ролини ошириш ва мустаххамлашга хизмат қилади.\nЎзбекистон Республикаси Президентлигига номзод Н.Умаров ўз Сайловолди дастурининг мазмун-моҳияти ҳақида фуқароларга маълум қилиб, учрашувлар иштирокчиларининг кўплаб саволларига жавоб қайтарди. Қатнашчилар номзод билан ўз фикр-мулоҳазалари ҳақида ўртоқлашдилар.\nТадбирларда “Экосан” экология ва саломатлик халқаро хайрия жамоат фонди Қорақалпоғистон филиали директори Н.Мирзабуратов, Бердақ номидаги Қорақалпоқ давлат университети талабаси А.Ўразимбетова. Ажиниёз номидаги Нукус давлат педагогика институти ўқитувчиси У.Сейтжонова, халқ депутатлари Хоразм вилояти Кенгаши депутати Н.Эшметов, Тошкент тиббиёт академиясининг Урганч филиали доценти Д.Олимова Президентликка номзодни қўллаб-қувватлаб сўзга чикди. Улар Президентликка номзоднинг Сайловолди дастуридаги бирмунча муҳим жиҳатларни кайд этиб ўтишди.\nЯкунда Президентликка номзод Н.Умаров учрашув қатнашчиларига миннатдорлик билдирди.\nҲурматли сайловчилар, Ўзбекистон “Адолат” социал-демократик партиясидан Ўзбекистон Республикаси Президентлигига номзод Нариман Умаровга овоз беринг!\n“Халқ сўзи” 17 февраль, 2015 йил № 32 (6215)


«Норма Маслаҳатчи» газетасининг 2016 йил 7 июнь 23-сони - Gazeta.Norma.uz\n«Норма Маслаҳатчи», №23, 2016й. 7 июнь\nДавлат статистика қўмитаси ташаббуси билан статистика органлари ҳамда нодавлат нотижорат ташкилотлари ўртасида коррупцияга қарши курашиш соҳасида ўзаро ҳамкорлик масалаларига бағишланган давра суҳбати ўтказилди.\n«Юмалоқ хат» туғдирган мулоҳазалар\nТашқи ўриндошликда ўриндошни унинг розилиги билан битта ташкилот ичида бир ишдан бошқасига ўтказиш қандай расмийлаштирилади?\nОпам компрессор заводида ишларди. Кадрлар бўлими бошлиғи ёрдамчиси декретга чиққанлиги сабабли уни вақтинча шу лавозимга қабул қилдилар. Сўнг опам декретга чиқди. У декретдалигида асосий ходима ишга чиқди. Опамни огоҳлантирмасдан ва бошқа лавозимни таклиф қилмасдан, эгаллаб турган лавозимидан бўшатишди. Иш берувчи опамни ишдан бўшатилиши ҳақида огоҳлантириши керак эдими? МКнинг 237-моддасига мувофиқ, декретда бўлгани сабабли уни ишга жойлаштиришга мажбур эмасми?\nСотувчи (1-МЧЖ) ва харидор (АЖ) 2015 йил июлда 200 млн сўмлик товарларнинг олди-сотди шартномасини туздилар. Харидорнинг мажбуриятларини ўзига тегишли бўлган шартнома суммасидаги мол-мулк билан гаровга қўювчи (2-МЧЖ) таъминлади. Шартнома шартларига кўра харидор 10 календарь кун давомида товар ҳақининг 30%ини олдиндан тўлаши, қолган 70%ини эса у етказиб берилганидан кейин 30 кун давомида сўндириши керак эди. Харидор олдиндан тўловни ўз вақтида тўлади, сотувчи товарни етказиб берди, бироқ унинг учун ҳақнинг қолган 70%ини олмади. 2015 йил октябрда тарафлар мажбуриятни янгилаш келишувини туздилар, у билан харидорнинг товар ҳақини тўлаш мажбурияти товардан фойдаланганлик учун қарз суммасининг 5%ини тўлаган ҳолда қарз мажбурияти билан алмаштирилди. Бундан ташқари, келишувда тарафлар дастлабки мажбурият билан боғлиқ барча қўшимча мажбуриятлар бекор қилинмаслиги ва ўз кучини сақлашини назарда тутдилар (Фуқаролик кодексининг 347-моддаси 3-қисми). Харидор келишув бўйича мажбуриятларини ҳам бажармаганлиги боис сотувчи ундирувни гаровга қўювчининг 200 млн сўмлик гаровга қўйилган мол-мулки, 2 млн сўм давлат божи ва 7 200 сўм почта харажатларига қаратиш ҳақидаги ариза билан хўжалик судига мурожаат қилди.


Қозоғистонлик икки ўсмир 11 ёшли болани ёқиб юборди\n17:40 / 13.10.2015\nҚозоғистоннинг Павлодар туманидаги қишлоқларнинг бирида болалар ўз тенгдошининг устига бензин қуйиб, ёқиб юборишди. Ҳодиса бола бувисининг ҳовлисида содир бўлди, дея хабар берди nur.kz.\n“Неварам 11 ёшда эди. Болалар унинг устидан кулиб, унинг ёнадими-йўқлигини кўришга қизиқиб, устидан бензин қуйган ва ёқиб юборган. 15 ёшли уларнинг энг каттаси бошқа болани уриб, неварамни ёқиб юборишга мажбурлаган”, - дея ҳикоя қилиб берди жабрланган Диманинг бувиси.\nАйни пайтда бола вилоят шифохонасида даволанмоқда. Унинг оёқлари 2 ва 3-даражали куйиш жароҳатини олган.\nХабар қилинишича, ўт қўйганларнинг ўзлари уни ўчиришга ҳаракат қилиб, бола ҳаётини сақлаб қолишган.\nАйбдор боланинг махсус мактаб-интернатда таҳсил олиши, улар милиция рўйхатида туриши маълум. Ўсмирларнинг ота-оналари сўнгги маротаба огоҳлантирилган, бу каби ҳодисалар такрорланса, улар ота-оналик ҳуқуқидан маҳрум этилади.


Кубада ҳукуматга қарши оммавий намойишлар бўлиб ўтди – Газета.uz\nФото: DW Español видеосидан лавҳа\nКубада ҳукуматга қарши оммавий намойишлар бўлиб ўтди\nLotinchada 12 июл 2021, 11:48 Жаҳон\nБир неча минг кубаликлар Гаванада ва мамлакат коммунистик ҳукуматининг бошқа шаҳарларида катта норозилик намойишларига чиқишди, дея хабар бермоқда BBC News. Бу қарийб 30 йил ичидаги энг йирик намойиш бўлганлиги қайд этилди.\nНамойишчилар коронавирус пандемиясига қарши курашиш учун эркинлик, демократия ва аҳолини вакциналар билан таъминлашни талаб қилишган. El Mundo хабарига кўра, намойишчилар «Озодлик», «Йўқолсин коммунизм» ва «Биз қўрқмаймиз» шиорларини айтишган.\nГаванада қуролли хавфсизлик кучлари жойлаштирилган, муштлашувлар ва ҳибслар ҳақида хабарлар келиб тушган.\nГаванадан 30 километр жанубда жойлашган Сан-Антонио-де-лос-Баньосда намойиш иштирокчиларидан бири одамлар «электр ва озиқ-овқат билан боғлиқ вазият» дан ғазабланишганини маълум қилган. «Энергетика билан боғлиқ вазият бу ерда қандайдир реакцияга сабаб бўлганга ўхшайди», — дея тан олди Куба президенти Мигель Диас-Канель ва «Куба-Америка мафияси» ни норозиликни қўзғатишда айблади, деб ёзмоқда BBC.\nКуба раҳбари, шунингдек, ҳукумат тарафдорларини кўчаларга чиқишга ва «провокацияларга қарши туришга» чақирди. «Биз Америка империясига сотилган аксилинқилобий ёлланма аскарларнинг беқарорликни келтириб чиқаришига йўл қўймаймиз. Инқилобий жавоб бўлади. Шунинг учун биз барча коммунистларни ушбу провокациялар содир бўладиган кўчаларга чиқишга ва уларга қарши қатъий қаршилик кўрсатишга чақирамиз», — деди у давлат телевидениесида.\nСўнгги марта кубаликлар 1994 йилда Фидел Кастронинг сиёсатига қарши норозилик билдириш билан кўчага чиқишган.


ЎзА - 500 минг доллар сармоя киритган инвесторни МИБ ходимлари ҳайдаб чиқармоқда. Инвестор эса бундан ҳайратда...\n07.08.2018 18:09:43 Чоп этиш версияси\nЖорий йилнинг баҳорида хитойлик тадбиркор Куан Румбо Олмазор туманидаги кичик саноат зонасидан бино олиб, Ўзбекистонда ўз бизнесини бошлаган эди.\nОрадан ўтган вақт давомида у буткул ташландиқ ҳолга келиб қолган бинони тозалаб, тартибга келтирди. Зангламайдиган металлдан ошхона анжомлари тайёрлашга мўлжалланган замонавий ускуналарни Хитойдан олиб келди. Монтаж ишларини якунлаб, 30 нафар ёш йигитга ускуналарни бошқариш дарсларини ўтишни бошламоқчи бўлиб турганда, МИБдан келган вакиллар корхона биносини сотилишини айтишди.\nБошланишига 500 минг доллар сармоя киритиб, яна маблағ олиб келишни ўйлаб турган инвестор бундан ҳайратда.\n– Ўзбекистонда ҳар томонлама рақобатбардош маҳсулотлар ишлаб чиқармоқчи эдим, – дейди тадбиркор. – Тендерда иштирок этиб, 10 йилга фойдаланиш учун бино ютиб олдим ва инвестиция киритдим. Ҳозирда Қозоғистон, Қирғизистон, Тожикистондан буюртмачилар бор. Улар маҳсулотни чиқаришимизни кутиб турибди. Лекин фаолият бошлашимизга халал бермоқда. Олмазор тумани МИБ келиб, бизни ёпмоқчи, уларнинг айтишича, бу жойнинг қарзи борлиги учун хатлаб, сотишмоқчи. Қарзи бўлса, нега тендерга қўйилган?\nБиз ана шу саволга жавоб излаб “Олмазор кичик саноат зонаси“ раҳбарлари ва тадбиркорлар билан учрашдик.\n– Шу йилнинг баҳорида Президентимиз қарори билан “Оникс“ (собиқ “Миконд“) биллур заводи “Олмазор кичик саноат зонаси“га айлантирилган эди, – дейди бўлим бошлиғи Шуҳрат Шукуров. – Акциядорлик жамияти шаклида қайта ташкил этилган бу корхона ҳудудидаги бино, иншоотларни имтиёзли шартлар асосида ижарага бериш бўйича Тошкент шаҳар ҳокимининг қарорига кўра, 2017 йилда танлов савдолари ўтказилди. Натижада ҳудуд 40 тадбиркорга 10 йиллик муддатга, имтиёзли равишда тақдим этилди. Улар билан экспортбоп, импорт ўрнини босувчи маҳсулот ишлаб чиқариш ва янги иш ўринлари яратиш шарти билан ижара шартномалари туздик.\nАйни вақтда 18 корхонада таъмирлаш ва монтаж ишлари олиб борилмоқда. 22 корхона иш бошлаган бўлиб, уларнинг 8 таси экспорт билан шуғулланмоқда. Бугунги кунда учта корхона 37,3 минг доллар миқдорида экспортни амалга оширди.\nБундай ютуқларга эришилгани яхши албатта. Бироқ, юртимизда хорижий инвестицияларни жалб этиш, инвесторларга шароитлар яратиш борасида қатор ишлар амалга оширилаётганда уларга берилган бино нега сотувга қўйилмоқда? Бу саволга ҳудуд раҳбарлари шундай жавоб берди: “Туман солиқ идораси ҳеч нарсани, ҳатто Вазирлар Маҳкамаси қарорини ҳам тан олмай, бизга МИБ ходимларини юбормоқда. Аслида ҳеч қандай қарздорлик ҳам, қарз ҳам йўқ. Ваҳоланки, жамиятнинг 01.07.2017 йил ҳолатига бюджет, давлат мақсадли жамғармалари бўйича мавжуд қарздорликлари ва унга ҳисобланган пеня ҳисобига давлат улуши оширилиши белгиланган. Биз топшириқ ижросини таъминладик. Бироқ... Тошкент шаҳар давлат солиқ инспекцияси...”\nБиз, туман солиқ идораси вакиллари билан боғланишга, масалага ойдинлик киритишга уриниб кўрдик. Бироқ, ҳаракатларимиз изсиз кетди. Улардан аниқ жавоб олиш учун бирор бир мутасадди раҳбарни топишнинг иложи бўлмади.\nУлар жамиятни қарздорликда айблаб, ҳисоб рақамига банд солганлиги сабабли ҳудудда иш бошлаган тадбиркорлик субъектларига қулай шароит яратиш, уларни энергия ресурслари билан таъминлаш имкони бўлмаётган экан. Энг ёмони МИБ жамият ҳудудидаги, қисман тадбиркорларга ижарага берилган бинони сотиш чорасини кўрмоқда. Бундан эса тадбиркорлар хавотирда.\n– Ўтган йилнинг декабрида тендерда ютиб, март ойидан ускуналаримизни босқичма-босқич ўрнатиб, 25 иш ўрни яратдик, – дейди “Елкан АК“ корхонаси раҳбари Абдубосит Ғанихўжаев. – Биз ишлаб чиқараётган автомобиллар учун эҳтиёт қисмлар авваллари Корея, Хитойдан катта маблағ эвазига олиб келинарди. Маҳсулотларимиз импорт ўрнини бемалол босиб, сифати ва нархи борасида рақобатлаша олади. Айни вақтда Хитойдан Европа стандартларига жавоб бера оладиган замонавий ускуналар олиб келиш ҳаракатидамиз. Қирғизистон ва Россия билан ҳамкорлик қилиш борасида келишувга эришдик. Ишларимиз олдинга силжиётган шу кунларда ўзимизга бўлган ишончни йўқотиб, ҳаловатимизни ўғирлаётган муаммо чиқиб қолди. У ҳам бўлса, биноларни сотувга қўйилаётгани.\nҲозирда ойлик айланма маблағи 60 миллион сўмни ташкил этаётган корхонада келгусида ишлаб чиқаришни янада кенгайтириш, иш ўринлари яратиш борасида йирик бизнес лойиҳа мавжуд. Бинони эпақага келтириш, ишчиларга қулай шароит яратиш, овқатланиш хоналари ташкил этиш мақсадлари учун тадбиркор 50 минг доллардан кўпроқ маблағ сарфлаган бўлиб, энди яна кўчишга тўғри келса, моддий ва маънавий зарарни ким тўлаши билан қизиқмоқда.\n– Биз ҳам йилнинг охирига қадар 40 дан зиёд иш ўрни яратмоқчимиз, – дейди “Риқсиева Шоҳиста“ масъулияти чекланган жамияти иш бошқарувчиси Абулбори Турсунов. – Ҳозир 25 нафар йигит-қизни иш билан таъминлаганмиз. Ҳоким қарори асосида ўтказилган тендерда ғолиб бўлиб, март ойида иш бошлаганмиз. Улкан ниятлар қилиб, режалар тузиб тургандик. Энди сотувга қўйиш ҳақидаги гап чиқиб қолди. Агар ҳақиқатда шундай экан, нега тендер ўтказиб, бизни овора қилишди. Бу жойлар вайрона бўлиб ётганди. Тозалаб, ишлаш мумкин бўлган шароитга келтиргунча озмунча маблағ ва куч сарфладикми? Энди уни кимдир сотиб, мўмай даромад қилмоқчига ўхшайди? Биз, тадбиркорлар нима қилишимиз керак?\nБу каби тадбиркорларнинг ҳақли эътирозларини тинглаб, наҳотки, юртимиз иқтисодий салоҳиятига муносиб улуш қўшаётган ишбилармонларнинг дардини ҳеч ким эшитмаса, дея ҳайрон бўлдик. Сўнгра Тадбиркорлар ва ишбилармонлар ҳаракати – Ўзбекистон Либерал-демократик партиясининг тумандаги вакилларига мурожаат қилдик.\n– Биз жорий йилнинг 31 июлида ҳудуддаги тадбиркорлар билан учрашдик, – дейди партия Олмазор тумани кенгаши раҳбари Жасурбек Қодиров. – “Олмазор кичик саноат зонаси“да фаолият юритаётган тадбиркорларнинг бир қатор муаммолари аниқланди. Депутатлик гуруҳи билан биргаликда бу муаммолар ечимини топиш чораларини кўрмоқдамиз.\nХусусан, масалани ўрганиб, мутасадди идораларга депутатлик сўровларини юбордик. Улар қонун бўйича ўн кунда жавоб беришади. Шунга қараб, нима қилишни ўйлаб кўрамиз.\nФикрларни тинглаб, аслида муаммо нимада, хорижий инвесторни жалб этиш борасида ҳатто Президентимиз жон куйдириб турганда МИБ ва солиқ идоралари ходимлари нимани ўйлаб бу ишларни бошлади экан, деган саволларга жавоб изладик.\nМасалани моҳиятини билгач, туман солиқ идорасининг муддаоси нима? Тадбиркорларни ишдан кўнглини совутиб, юртимиз иқтисодиётига зарар келтирмоқчими? Наҳотки, улар Вазирлар Маҳкамасининг қарорига ҳам қарши чиқа оладиган қудратга эга бўлса, ёки улар ҳеч кимни назар писанд қилмайдими? деган хаёлга бордик. Ваҳоланки, олдин бу ҳудудда фаолият юритган "Миконд"нинг 9 миллиард қарзи бўлиб, ер кичик саноат зонасига ўтгач, қарз ҳам унга мерос бўлиб қолган. Шунга қарамай Вазирлар Маҳкамасининг қарорига кўра, қарздорлик кечилган ва Тошкент шаҳар ҳокимлиги томонидан ўтказилган танлов асосида жойлар тадбиркорларга имтиёзли равишда 10 йиллик муддат билан ижарага берилган.\nАйни вақтда эса солиқ идорасининг талабига кўра, МИБ томонидан хатлов ишлари олиб борилмоқда. Бундан эса тадбиркорлар азият чекмоқда. Инвесторлар эса кетиш кайфиятида. Уйлаб қоласан киши: Солиқчи ва МИБ мақсади, асл муддаоси нима?


Бранислав Нушич (1864-1938: Сербия) | www.ziyouz.uz\nБош саҳифа Жаҳон насри онлайн антологияси Бранислав Нушич (1864-1938: Сербия)\nРубрика: Бранислав Нушич (1864-1938: Сербия)\nНушич Бранислав (Бранислав Нушић) (1864.8.10 — Белград — 1938.19.1) — серб ёзувчиси, драматурги. Сербия Фанлар академияси академиги. (1933). 1915—18 йилларда муҳожирликда яшаган. Ўткир ҳажвий асарларида Сербияда сиёсий тутуриқсизликларни, сайловларнинг сохталигини, полиция бюрократизмини қаттиқ қоралаган («Халқ депутати», 1883; «Протекция», 1888; «Оддий киши», 1899 ва б.).\n«Рамазон оқшомлари» (1898, ҳикоялар тўплами), «Ташула» (1902) қиссаси шарқ экзотикаси мавзуига бағишланган. Нушич «Бир минг тўққиз юз ўн бешинчи йил» (1916) асарида ватанпарварларнинг 1-жаҳон урушига нафратини ифодалаган.\n«Мистер доллар» (1932), «Изтироб чеккан оила» (1935), «Доктор» (1936), «Мурда» (1937) комедиялари Нушич сатирик истеъдодининг янги парвози бўлган. Нушич ижоди ҳажвий ва юмористик пафосининг кучлилиги билан жаҳон адабиётида муҳим ўрин тутади ва кўплаб ёзувчилар ижодига самарали таъсир кўрсатиб келмоқда.\nАсарлари ўзбек тилига таржима қилинган («Таржимаи ҳолим», 1970; «Кикандон машмашалари», 1981 ва б.).\nБранислав Нушич. Унвон керакдир йигитга (4 пардали комедия)\nҚАТНАШУВЧИЛАР: Живота Цвийович Мара – унинг хотини Милорад, Славка – уларнинг фарзандлари Благое – Маранинг акаси Спасоевич хоним, Протич хоним – 9-етимхона бошқармаси Кенгашининг аъзолари Велимир Павлович – Милораднинг ўртоғи Д-р Райсер Николич – Цвийович маҳкамасининг хизматчиси Сойка Сима – давоми…\nРукнларБранислав Нушич (1864-1938: Сербия)\nБранислав Нушич. Муҳаббат дардининг давоси (ҳажвия)\nЧоп этилган 10.03.2016 10.03.2018 МуаллифZiyouz.uz\nДўстим Перо бир қизни севиб қолибди. Қаранг, туппа-тузук юрган одам бирдан севиб қолган эмиш. Бунга қарши эмасман, аммо унинг оқибати менга қимматга тушишини билардим. Худди кутилганидек дўстим Перо олдимга телбаларча югуриб келиб, қўлимни қисди-да: “Хуллас, фалон-писмадон”, – деди. Унинг гапларини давоми…\nБранислав Нушич. Менинг қобилиятли фарзандим (ҳажвия)\nМен келажакда қандай воқеа-ҳодисалар юз беришини олдиндан билиш қобилиятига эга эканимдан ўзим ҳам баъзида ҳайратга тушаман. Биринчи фарзандим ўғил бўлди. Қизиғи шундаки, унинг ҳаворанг кўзлари кейинчалик яшилсимон бўлди, вақт ўтгач, жигаррангга айланди ва ниҳоят қоп-қора бўлиб қолди. У инжиқ, серхархаша давоми…\nБранислав Нушич. Мансабда кўтарилиш (ҳикоя)\nБу воқеанинг юз берганига анча бўлган. Ҳали темир йўллар экинзорларимизни кесиб ўтиб, пайҳон қилмаган, ҳамёнимизни ўпирмаган, ризқимизни қирқмаган бахтли замонлар эди. Ўша пайтларда ҳамма бошлиқлар оталар каби ғамхўр, адвокатлар жиноий ишларнинг судга ошмаслиги учун жанжалкашларни яраштиришга ҳаракат қилар, руҳонийлар эса давоми…\nБранислав Нушич. Таржимаи ҳолим (қисса)


Бразилияда сўнгги 12 йилда чўлланиш энг юқори даражага етди - Hidoyat.uz\nБразилияда сўнгги 12 йилда чўлланиш энг юқори даражага етди\nАсосий саҳифа Янгиликлар Дунё янгиликлари Бразилияда сўнгги 12 йилда чўлланиш энг юқори даражага етди\nЧоп этилди Dekabr 1, 2020 Бразилияда сўнгги 12 йилда чўлланиш энг юқори даражага етдиda fikr bildirishni o'chirish\nБразилиянинг Space агентлиги маълумотига кўра, мамлакатда тропик ўрмонларнинг кесилиши оқибатида чўлланиш йилдан-йилга ортиб бормоқда.\n2019 йил август ойидан 2020 йил июль ойига қадар жами 11,088 квадрад километр тропик ўрмонлар йўқ қилинган. Бу эса ўтган йилгидан 9,5 фоиз кўп. Экологлар таъкидлашича, Амазон ўрмони глобал иқлим ўзгаришини пасайтириб, карбон етиштириб берадиган улкан табиат манбаидир.\nЖаир Болсонару 2019 йил январда Бразилия президентлигига келгач, қишлоқ хўжалиги ва кон қазиш ишларини ривожлантиришга эътибор қаратган. Бу эса ўрмонларни ўзлаштириш ва уларнинг кесилишига сабаб бўлмоқда, дейишмоқда олимлар.\nАмазон ўрмонлари уч миллионга яқин турдаги ўсимлик ва ҳайвонот олами ҳамда бир миллион туб маҳаллий аҳоли учун ватандир.\nПрезидент Жаир Болсонару тропик ўрмонларни кўпайтиришни рағбатлантириш билан бирга ўрмонларни кесиш бўйича қонунбузарларга чора кўрувчи агентлик ва идораларни давлат томонидан молиялаштиришни камайтирди. Сабаби ўтган йили агентликлар ўрмонларнинг кесилиши бўйича эълон қилинган маълумотлар учун Президент Болсонарунинг ҳаракатлари Бразилия обрўсига путур етказиш деб баҳоланганидир.\nДунё ва охират тинчлигини сўрайлик


Де Брюйне Симеоне деворини бузиб ўтди, «Ливерпуль» масалани деярли ҳал қилди. ЕЧЛ ўйинлари\n12:37 / 06.04.2022\nМанчестерда мадридликлар бутун жамоа бўлиб ҳимояланишди, аммо барибир таслим бўлишди. Клопп жамоаси эса Португалиядаги қийин ўйиндан ғалаба билан қайтди.\n«Манчестер Сити» Чемпионлар лигаси 1/4 финалида «Атлетико»га қарши уй учрашувида минимал ҳисобда ғалаба қозонди.\nМанчестер Сити — Атлетико 1:0\nГол: де Брюйне (70).\nМанчестер Сити – Эдерсон, Канселу, Стоунз, Лапорт, Аке, Гундўған (Грилиш, 68), де Брюйне, Родри, Силва, Стерлинг (Жезус, 68), Маҳрез (Фоден, 68).\nАтлетико – Облак, Врсалько, Савич, Фелипе, Рейнилду, Лоди, Коке (де Пауль, 60), Кондогбиа, Льоренте (Кунья, 60), Гризманн (Корреа, 60), Фелиш (Лемар, 81).\nОгоҳлантиришлар: де Пауль (69), Корреа (83), Жезус (85), Врсалько (90+2), Эдерсон (90+2).\nХосеп Гвардиола ва Диего Симеоне жамоаси ўйини – турлича футбол фалсафалари тўқнашуви. Табиийки, Манчестердаги илк ўйин олдидан Пепдан аргентиналик мутахассиснинг «антифутболи» ҳақида сўрашди. Каталониялик мутахассис ҳамкасбини танқид қилишни истамади: «Мен бу аҳмоқона баҳсга бир секунд ҳам сарфламайман. Ҳамма ғалаба қозонишга ҳаракат қилади. Агар улар енгишса, улар ҳақ бўлиб чиқади. Агар биз ғалаба қозонсак, биз ҳақмиз. Футболчилар ҳал қилишади. Биз ҳам натижага эришиш учун шундай ўйин кўрсатишимизга тўғри келган. Бу футболнинг бир қисми. Мен уларнинг услубини танқид қилмайман, балки қандай яхши натижага эришиш учун таҳлил қиламан. Чиройли бўлмаган ўйин нима дегани? Менинг жамоам «Олд Траффорд»да 1:0 ҳисобида ғалаба қозонди ва Бернарду Силва бурчак зарбаси ижро этишга беш дақиқа сарфлади. Бу чиройли ҳолат эмас, бу ҳисобни сақлаш. Мен ҳеч қачон рақибни қилаётган ишлари учун танқид қилмайман».\n«Атлетико» — Европадаги энг ҳимоявий ўйин кўрсатувчи топ-клуб ҳисобланади. Диего Симеоне ўн йилдан ортиқ вақт мобайнида мадридликларни бошқариб, бу ерда идеал ишловчи тизим қурган. Уни бундай ўйин учун ёқтирмасликлари мумкин — ижтимоий тармоқларда кўплаб мухлислар танқид қилишади — аммо бу стратегия самара бериб келмоқда.\nСайёранинг энг кучли жамоаларидан бирини сафарда қандай ютиш ёки ҳеч бўлмаганда очко олиш мумкин? Симеоне рецепти: очиқчасига автобус қўйиш. Аргентиналик мутахассис бундан ҳеч қачон уялмайди ва бошқаларнинг фикри уни ташвишга солмайди, у бу ўйинда ҳам фақат ўзи ва жамоаси натижаси ҳақида ўйлади.\nЎйин чиндан ҳам худди «Сити» 12 киши бўлиб ўйнаётгандек тасаввур уйғотди. «Атлетико» 5-5-0 схемасида жойлашди. Бу муболаға эмас: биринчи бўлимда (аниқроғи бўлимнинг тўртдан уч қисмида) тўпсиз ҳолатда Гризманн ва Жоау Фелиш қанотларда ўйнади. «Атлетико» икки номинал ҳужумчи билан майдонга чиққан бўлса-да, амалда улар мудофаа доктринасининг бир қисмига айланишди.\nАйтиш мумкинки, Симеоне бундай йўл тутишининг сабабларидан бири сафардаги гол қоидаси бекор қилингани ҳам бўлди. Бундай картинага икки ой муқаддам, 1/8 финал доирасида «ПСЖ» — «Реал» ўйинида ҳам гувоҳ бўлгандик, аммо энди Испания пойтахтининг бошқа бир жамоаси янада чуқурроқ ҳимояланди. «Сити» майдон марказидан ёриб ўтишга ҳаракат ҳам қилмади, бу бефойда эди, шунинг учун бутун ўйин давомида тўп бир қанотдан иккинчисига ўтказилди. Шу билан бирга мезбонлар қанотлардан ўйнаб, деярли ҳеч нарса қила олишмади, танаффусга қадар «Атлетико»нинг режаси идеал даражада ишлади.\nИккинчи бўлимда Гвардиола Стерлингни марказга кўчирди, Гризманн эса ҳамон мудофаанинг олдинги чизиғини акс эттирса-да — «Атлетико» футболчилари жойлашуви 5-4-1 кўринишини эслата бошлади. Аммо бу ўйиннинг боришига ҳеч қандай таъсир кўрсатмади. «Сити» ҳамон ўйин вақтининг 75 фоизида тўпга эгалик қилар, Гвардиоланинг ҳолати эса дежа-вюга қараб борарди, 2016 йилда — у ҳали «Бавария» бошқарувида эканида худди шу тарзда ЕЧЛ яримфиналида «Атлетико»га мағлуб бўлганди (2:1, 0:1).\nМадридликларда гол уриш учун ҳам имконият бўлди — масалан, иккинчи бўлим бошида Эдерсон дарвозасига Гризманн хавфли тарзда яқинлашиб келди, аммо уни тўхтатишга улгуришди, Льоренте эса 51-дақиқада дарвоза соҳаси томон аниқ зарба бера олди. Аммо голга «Манчестер Сити» яқинроқ эди ва ғалабага ҳақлироқ ўйнади.\nГвардиола жамоаси идеал ўйин кўрсатмади. Рақиб дарвозаси атрофида оригинал ҳаракатлар жуда кам бўлди, ўйиндаги энг хавфли вазият узоқ вақт давомида Де Брюйне томонидан амалга оширилган жарима зарбаси бўлиб турди (55-дақиқада). Симеоне иккинчи бўлим ўрталарида ҳужум чизиғи вакилларини бирданига алмаштириб, Гвардиолани чалғитиб ташлашга уринди, аммо испаниялик мураббий чалғимади ва ўзи керакли футболчи алмаштиришни амалга оширди.\nФото: DAVID S. BUSTAMANTE/GETTY IMAGES\nФил Фоден — «Сити» ўз мақсадига эришишини таъминлаган футболчи бўлди. Англиялик ёш футболчи 68-дақиқада майдонга чиқди ва ҳеч қанча ўтмай жарима майдони ичкарисига ташланган айёрона паси билан Де Брюйнени голли вазиятга чиқарди. Кейинроқ у яна бир голли вазият юзага келтирди, лекин Савич бўш дарвозага кириб кетаётган тўпни қайтариб юборди. Англиялик футболчи ўйинни жонлантирди ва яна бир бор бўлажак жаҳон даражасидаги юлдуз эканини намойиш этди.\nЎйин охирига бориб «Атлетико» футболчилари асабийлаша ва мезбонларга провокация қила бошлади, аммо меҳмонлар жавоб голини ура олишмади. 1:0 — Гвардиолани қониқтирадиган ҳисоб дейиш қийин, аммо бу барибир дурангдан яхшироқ.\n«Ливерпуль» ўзига муаммо яратишига бир бахя қолди, аммо класс эвазига натижага эришди. Лиссабонда «Бенфика» устидан ғалаба қозонган (3:1) Юрген Клопп жамоаси яримфинал йўлланмасини деярли нақд қилди.\nБенфика — Ливерпуль 1:3\nГоллар: Нуньес (49) — Конате (17), Мане (34), Диас (88).\nБенфика – Влаходимос, Жилберто, Вертонген, Отаменди, Гримальдо, Таарабт (Мейте, 70), Рафа Силва, Вайгль, Эвертон (Яремчук, 82), Нуньес, Гонсалу Рамуш (Мариу, 86).\nЛиверпуль – Алиссон, Александер-Арнолд (Гомес, 89), ван Дейк, Конате, Робертсон, Алькантара (Ҳендерсон, 61), Фабиньо, Кейта (Милнер, 89), Салоҳ (Жота, 61), Мане (Фирмино, 61), Диас.\nОгоҳлантиришлар: Алькантара (58), Таарабт (63).\nПортугалия — УЕФА коэффициентлари жадвалида олтинчи чемпионат. Топ-5дан кейинги энг яхши лига, назарий жиҳатдан Франция чемпионати билан рақобатчи. Аммо амалда айнан португал жамоалари грандлар ва бошқаларни ажратиб турувчи жарликни энг яхши ифодалайдиган клублардир. Ўтган мавсумда турнирдан «Ювентус»ни чиқариб юборган ва «Челси»га қарши муносиб ўйинлар ўтказган «Порту» эса истисноли ҳолат.\nБу мавсумда «аждарлар» гуруҳда учинчи ўринда қолиб кетишди, уйда «Ливерпуль» қаршисида имконсиз қолиб, йирик ҳисобда мағлуб бўлишди (1:5). Мамлакатнинг амалдаги чемпиони «Спортинг» гуруҳдан чиққан бўлса-да, плей-офф стартида ўз мухлислари кўз ўнгида «Манчестер Сити» томонидан тор-мор этилди (0:5). «Бенфика» ҳам гуруҳда «Бавария»га қарши ўйинларда тўққиз гол ўтказди (0:4, 2:5). «Бургутлар» гуруҳ босқичида «Барселона»ни ортда қолдирган бўлса-да, каталонияликлар Роналд Куманнинг сўнгги ойларида жуда бечораҳол ҳолатда эди, сўнгги турда эса Хавининг магияси ҳали ишга киришмаганди.\nЛиссабонлик «бургутлар» ҳам ўзгаришди. Янги йил арафасида клуб Жорже Жезушни истеъфога чиқарди. «Фламенго»дан қайтган мураббий мухлисларни ранжитди ва футболчилар билан келиша олмади. Якунда штурвал «Бенфика В» жамоасида ишлаб келган Нелсон Вериссимуга топширилди. Ички чемпионатда жамоа учинчи ўринда ва етакчидан 15 очко ортда қолган, бундай ҳолатда вақтинча мураббийга кейинги мавсумда ҳам ишонч билдирилиши даргумон.\nШунга қарамай, барча прогнозларни йўққа чиқарган ҳолда Вериссиму нимчорак финалда «Аякс» тўсиғидан ўтди ва чоракфиналда шунчаки статист ролида бўлишга рози эмаслигини кўрсатди. 44 ёшли мутахассис ҳатто «Ливерпуль»нинг заиф томонларидан фойдаланиш имконияти борлиги ҳақида гапирди. Матбуот анжумани вақтида Вериссиму бир неча бор 12-ўйинчи омилига тўхталганди, фақат «Да Луж»даги мухлислар Клопп ва унинг жамоасини қўрқита олмади. Бу ўйинда экстраординар ҳаракатлар талаб қилинарди, амалда эса мактаб ўқувчилари даражасида хатога йўл қўйилди, бурчак зарбаси амалга оширилган чоғда 192-сантиметрли Конатени негадир 174-сантиметрли вингер Эвертон қўриқлади.\nБалки мезбонлар «Ливерпуль»нинг француз ҳимоячиси бомбардирлик хусусиятларини намойиш этиб, клуб сафидаги илк голини Чемпионлар лигасида уришини кутишмагандир? Лекин эътиборга олиш керакки, қизилларнинг бу мавсумда гол урган футболчилари сони йигирма нафардан ошади. Қолаверса, Клопп штаби португаллар ўйинини ипидан игнасигача ўрганишган эди. Меҳмонлар рақиб мудофаасини 34 ёшга чиққан ва тезлигини йўқотган Фертонген ҳамда Салоҳга индивидуал бириктирилган Гримальдо орасидан ёриб ўтишга эътибор қаратишди.\nАммо мисрлик футболчида барибир имкониятлар бўлди, Маненинг товон билан берган узатмасидан кейин жарима майдонига ёриб кирган Салоҳ дарвозабоннинг вақтида қарши олиши туфайли гол уролмади, Кейтанинг кесик пасидан кейин Диасда ҳам имконият бўлди. «Бенфика» ҳам қарши ҳужумлар уюштириб турган бўлса-да, «Ливерпуль» захира билан ўйнади ва савиядаги фарқни кўрсатиб қўйди.\nИккинчи гол эса рақибнинг устидан кулишга айланиб кетди. Александр-Арнолднинг диагонал узатмасидан кейин Диас тўпни бўш дарвоза қаршисида турган Манега ташлаб берди — барчаси бу мақомдаги ўйин учун жуда осон бажарилди.\nСалоҳ яккама-якка вазиятга чиқиб кетганида учинчи голни урганида барчаси биринчи бўлимдаёқ ҳал бўларди, аммо Влаходимос яна қутқарди ва «Бенфика» сафидаги бу даражадаги ўйинга тайёр бўлган кам сонли футболчилардан бири эканини исботлади. Иккинчи бўлим бошида Рафа Силванинг қанотдан узатмаси Конатенинг оёқлари орасидан ўтиб кетди ва «бургутлар»нинг энг яхши тўпурари Нуньес вазиятдан фойдаланди.\nБу мавсумда «Барселона», «Бавария» ва «Аякс» дарвозаларига гол урган уругвайлик футболчи яна бир гранд рақибни бу рўйхатга қўшиб қўйди. Ҳисоб қисқарганидан кейин иккинчи бўлим зерикарли ўтмайдиган бўлди. Мезбонлар ҳисобни тенглаштиришга ҳам яқин келишди ва майдондаги воқеалардан жаҳли чиққан Клопп бирданига уч футболчисини алмаштирди. Бу ёрдам берди. «Порту»нинг собиқ футболчиси, трибунадаги мухлислар томонидан ҳуштакбозликка учраган Диас ўйин охирида учинчи голни уриб, «Энфилд»да кечадиган жавоб ўйини расмиятчилик учун ўтказилишини таъминлади.\n12 сентябрдан Европа Чемпионлар Лигасида янги мавсум старт олди. 8 гуруҳда 4тадан жамоа кузги баҳсларга киришди.\n23:41 / 14.05.2022\n«Ливерпуль» пенальтилар сериясида «Челси»дан устун келиб, Англия кубоги соҳиби бўлди\n19:48 / 10.05.2022\n«Манчестер Сити» Ҳоланд трансферини эълон қилди\n14:14 / 05.05.2022\nЕЧЛ. «Роботлар» ҳам эплолмади, «Реал» – иккинчи финалчи\n02:41 / 05.05.2022\nКамбэксевар «Реал» инглизча финалга рози бўлмади ва драматик ўйинда «Ман Сити»ни мағлуб этди


Санитария-эпидемиология назорати хизмати қайта ташкил этилади | NORMA.UZ\nҲукумат ҳузурида Санитария-эпидемиология назорати давлат инспекцияси ҳудудий бўлинмалари билан, Соғлиқни сақлаш вазирлиги ҳузурида эса - Санитария-эпидемиологик осойишталик агентлиги ташкил этилмоқда (9.09. 2019 йилдаги ПФ-5814-сон Фармонга қаранг).\nСоғлиқни сақлаш вазирлигининг Санитария-эпидемиология назорати бош бошқармаси тугатилмоқда. Қайта ташкил этилаётган Республика давлат санитария-эпидемиология назорати марказининг лаборатория хизмати негизида янгидан ташкил этилган Агентлик ҳузурида Лаборатория комплекси ташкил этилади.\nДавлат инспекцияси, бошқалар қаторида, хавф-хатарларни барвақт аниқлашни таъминлаш, баҳолаш ва бартараф этиш мақсадида келиб чиқиши озиқ-овқат билан боғлиқ касалликлар устидан миллий мониторинг олиб бориш ва назорат қилиш тизимини жорий этиш билан шуғулланади. Агентлик санитария қоидалари, нормалари ва гигиена нормативларини (СанҚваН) ишлаб чиқиш ва жорий этиш, эпидемияга қарши ва санитария-гигиеник тадбирларни ишлаб чиқиш ва амалга ошириш ва бошқалар билан шуғулланади.\nЯнги муассасалар раҳбариятига нисбатан қуйидаги қоидалар амал қилади:\nДавлат инспекцияси - бошлиқ бир вақтнинг ўзида Ўзбекистон Бош давлат санитария инспектори ҳисобланади, Бош вазирнинг тақдимномасига кўра Президент томонидан лавозимга тайинланади ва ундан озод этилади, бошлиқнинг ўринбосари Вазирлар Маҳкамаси томонидан лавозимга тайинланади ва ундан озод этилади. Мақоми, тиббий ва транспорт хизмати кўрсатиш шароитлари бўйича тегишинча вазир ва вазир ўринбосарига тенглаштирилади;\nАгентлик - директор бир вақтнинг ўзида Ўзбекистон Бош давлат санитария врачи ҳисобланади, Бош вазирнинг тақдимномасига биноан Президент томонидан лавозимга тайинланади ва ундан озод этилади. Мақоми, маиший, тиббий ва транспорт хизмати кўрсатиш шароитлари бўйича соғлиқни сақлаш вазирининг ўринбосарига тенглаштирилади. Унинг ўринбосарлари эса соғлиқни сақлаш вазирининг тақдимномасига биноан Вазирлар Маҳкамаси томонидан лавозимга тайинланади ва ундан озод этилади.\nҚолган ходимларга Соғлиқни сақлаш вазирлигининг тегишли лавозимлари учун белгиланган меҳнатга ҳақ тўлаш ва моддий рағбатлантириш шартлари татбиқ этилади.\nДавлат инспекцияси ва Агентлик ҳузурида бюджетдан ташқари моддий рағбатлантириш ва ривожлантириш жамғармалари (юридик шахс ташкил этмасдан) ташкил этилди. Тугатилаётган давлат санитария-эпидемиология назорати марказларининг бюджетдан ташқари ҳисобрақамларидаги барча маблағлар Агентлик жамғармасига тўлиқ ўтказилади.\nДавлат инспекцияси жамғармаси\nсанитария-эпидемиология қонунчилигини бузганлик учун қўлланилган жарималар суммасидан ва жарималарни тўлаш кечиктирилганлиги учун ҳисобланган пенялардан тушган маблағларнинг 50%и;\nхалқаро молия институтлари ва ташкилотларининг, юридик ва жисмоний шахсларнинг жалб этиладиган грант ва ҳомийлик маблағлари;\nходимларни моддий рағбатлантириш ва ижтимоий таъминлаш, шунингдек, уларни тайёрлаш, қайта тайёрлаш ва малакасини оширишни ташкил этиш;\nДавлат инспекцияси олдига қўйилган вазифаларни амалга ошириш доирасида хорижий ва маҳаллий мутахассисларни жалб этиш бўйича харажатлар\nидоравий мансуб ташкилотлар томонидан жисмоний ва юридик шахсларга ихтисослашган пуллик хизматлар кўрсатишдан тушган тушумларнинг уларни амалга оширишга кетган жами харажатлар қоплангандан кейин қолган суммасининг 15%и;\nАгентлик олдига қўйилган вазифаларни амалга ошириш доирасида хорижий ва маҳаллий мутахассисларни жалб этиш бўйича харажатлар\nНорматив базани такомиллаштириш давом эттирилади. Жумладан, 2019-2026 йилларда санитария-эпидемиологик осойишталик хизматини янада такомиллаштириш бўйича комплекс чора-тадбирларни ишлаб чиқадилар, “Аҳолининг санитария-эпидемиологик осойишталиги тўғрисида”ги қонунга тузатишлар киритадилар.\nСигареталар қутисида огоҳлантирувчи суратлар берилади


Чиннигул етиштириш бўйича тавсиялар - Agronet.uz интернет портали\nМуаллиф Агроном 07.07.2020\nЧиннигул илдиз орқали ердан ундириб ёки уруғ сепиш орқали кўпайтирилади. Чиннигул кўп йиллик гул тури бўлгани учун илдизлари орқали ёнидан куртак чиқариб кўпайиш хусусиятига эга.\nУруғ сепиб кўпайтиришда соғлом, яъни пишган уруғ танлаб олинади. Қуритилган уруғ сувга бўктирилган ерга сепилади ва уруғ усти тупроқ билан юпқа қилиб ёпиб чиқилади. Сепилган уруғ 10-15 кунда униб чиқади. Униб чиққандан кейин 50-60 кунда экишга тайёр бўлади.\nЧиннигул тупроқ танламайди, лекин таркибида бир оз оҳак бўлган, соғ, унумдор ва донадор тупроқли ерни кўпроқ ёқтиради. Тупроқ ҳар квадрат метрига 4-5 кг гўнг ва 400-500 г қум қўшиб чопилади. Агар тупроқ қумли, юмшоқ бўлса, ҳап квадрат метрга 3-4 кг гўнг солиб чопилади.\nОчиқ майдонларда 50-60 см ли қаторлар тайёрланади. Йирик гулли чиннигул етиштириш учун иккидан бир қисм соз тупроқ ва яна иккидан бир қисми чириган баргдан иборат аралашма тайёрланиб, бунга тупроқнинг қай даражада зичланганига қараб, қум қўшилади.\nЧиннигулни турлари ва навларига қараб май-июнь ойидан то август ойларигача чала офтобли жойга ўтқазиш мумкин.\nОчиқ майдонларда 25-30 см ли қаторчалар тайёрланади. Сўнгра 10-15 см ли чуқурчалар тайёрланади. Намликни сақлаш мақсадида туп айланасига 2-3 см қалинликда ёгоч қириндиси сепилади. Доимий жойга гул кўчатини экишда 50х30 ёки 60х25 см ли схемалар танланади. Чиннигулга суюқ ўғит яхши таъсир қилади. Суюқ ўғитни тайёрлаш учун 10 л сувга 20 г мол гўнги қўшилади.\nЯхши ачигандан кейин ўсимлик дастлаб ҳар олти кунда бир марта, бир оз вақт ўтгач — икки марта ана шу суюқ гўнг билан суғорилади. Суюқ ўғит фақат ғунчалар ҳосил бўла бошлаганда солинади. Бундай ўғит солингандан кейин ўсимликлар бир ёки бир неча марта тоза сув билан суғорилади. Тўғри агротехник чора тадбирлари олиб борилганда ўсимлик тўпидан 6-8 та гул олиш мумкин.\nЧиннигул ёз кунларида ҳар 10-15 кунда 2-3 маротаба захлатмасдан суғорилади.\nЧиннигул асосан май, июнь ойларида чириган гўнг билан озиқлантирилади.\nТупроқни юмшатиш дастлабки йиллари 6-8 маротабагача ўтказилади. Қатор оралари қўл кучи ёрдамида 10-12 см чуқурликда кетмон билан чопиқ қилинади. Бу ишлар суғорилгандан 2-4 кундан сўнг амалга оширилади. Гулзор доимо бегона ўтлардан тозаланади.\nЧиннигул асосан оқ пашша ва занг касалликларига мойил. Бу касалликларга қарши асосан олтингугурт ва бошқа кимёвий дорилар сепилади.\nМанба: «Боғбоннома», Ҳусайн Каримов, Ҳамро Ортиқов\nЛолани экиш ва парваришлаш бўйича тавсиялар\nХризантема ўстириш бўйича тавсиялар


Ўзбекистонда қишлоқ хўжалиги маҳсулотлари маълумотларини электронлаштириш масаласи / dehqon.uz\nЎзбекистонда қишлоқ хўжалиги маҳсулотлари маълумотларини электронлаштириш масаласи\nТасаввур қилинг, дўконга кириб, танлаган маҳсулотингизнинг штрих коди устидан телефон юргизсангиз, ушбу маҳсулот ҳақида тўлиқ маълумот сизга тақдим этилмоқда. Телефонингизда маҳсулотнинг аниқ қачон ишлаб чиқарилган санаси, ким томонидан, қандай усуллар билан растагача етиб келгани ҳақидаги маълумотлар муҳайё бўлади. Бу трэк-энд-трейси дастурининг шарофати бўлиб, ушбу дастур яқин йиллар ичида Ўзбекистонда ҳам қўлланилиши мумкин, деб хабар беради ЎзА.\nБританиянинг "Crown Agents" компанияси айнан шу ва бошқа янги инновацион ечимларни Ўзбекистонда турли тармоқларда қўллашни режалаштирган.\nКомпаниянинг Марказий Осиё минтақаси бўйича менежери Лариса Кокареванинг айтишича бу дастур фермер даласидан то дўкон растасигача бўлган йўлнинг лицензияланишини талаб этади. Бу эса ўз-ўзидан ҳудудда очиқ иқтисодиётнинг юзага келишига туртки беради. Ўзбекистонда ҳам бу усулни қўллаш мумкин. Ўзбекистон қишлоқ хўжалиги маҳсулотларини харидорга етказиб беришда блокчейн усулидан фойдаланиш орқали, уларни экспорт қилиш салоҳиятини ҳам ошириш енгиллашади. Европа бозорларида қўллана бошланган бу усул, маҳсулотга нисбатан харидорнинг ишончи ортишига ёрдам беради. Қишлоқ хўжалиги маҳсулотларини ташқи бозорларга олиб чиқишда эса бу жуда муҳим саналади.\nМаҳсулотни ишлаб чиқарувчидан харидоргача бўлган йўлини электронлаштириш дори воситалари сотувида ҳам анча қўл келади. Харидор сотиб олмоқчи бўлган дори воситасининг дорихонагача бўлган йўлини билишга қизиқиши табиий. Бу “занжирли” йўлни амалга оширишда "Crown Agents" компанияси Ўзбекистон билан ҳамкорлик қилиш ниятида. Компания мамлакатдаги қишлоқ хўжалиги имкониятлари ва уларга инновацион технологияларни жалб қилиш йўлларини ўрганмоқда. Crown Agentsнинг халқаро эксперти Екатерина Силантьеванинг фикрича бу усул камида беш йил ичида Ўзбекистонда тўлиқ амалга оширилиши кутилмоқда.\n– Технологиялар тез янгиланиб боради. Камида 2 йил ичида трек-энд-трейси усулини иқтисодиётда қўллаб, уни тўлиқ амалга ошиш муддатини 5 йил деб белгилаш лозим. Акс ҳолда у ўз долзарблигини йўқотади. Чунки технологиялар кун сайин янгиланиб бормоқда, – дейди Екатерина Силантьева.\nМаълумот учун: Crown Agents Компанияси, 185 йилдан буён фаолият юритиб келади. Марказий Осиёда эса 25 йилдирки Туркманистон, Қирғизистон, Қозоғистон каби давлатларда турли лойиҳаларни жорий этяпти. У Марказий Осиёдаги фаолияти давомида миқдори 700 миллион долларга тенг 32 та лойиҳани амалга оширган. Халқаро компания дунё бўйлаб турли мамлакатлар ҳукуматларига барқарорликни таъминлаш, соғлиқни сақлаш тизимини яхшилашга йўналтирилган консалтинг хизматларини ҳам кўрсатиб келади.


Жаҳон лидерлари Сомалидаги мудҳиш ҳужумни қораламоқда\n10 август 2020, Тошкент вақти: 21:32\nСомали пойтахти Могадишода портлаш содир бўлган жой, 2017 йил 14 октябри.\nБМТ бош котиби Антонио Гутерриш ҳамда қатор давлат раҳбарлари Сомали пойтахтида содир этилган бомбали ҳужумни қоралаб чиқдилар. Могадишода 14 октябрь куни содир этган портлашда камида 276 киши нобуд бўлган ҳамда 300 га яқин киши яраланган.\nСомали расмийлари портлаш учун масъулиятни “Ал-Қоида” ҳамда “Ал-Шабаб” экстремистлар гуруҳига юклади. Бироқ бу ҳужум учун масъулиятни ҳали ҳеч бир гуруҳ зиммасига олганича йўқ.\nСомали тарихидаги энг қонли ҳужум ўлароқ кўрилаётган бу ҳодисани АҚШ, Британия ва Франция раҳбарлари ҳам қораладилар.\nИчига портловчи модда тўлдирилган юк машинаси Могадишонинг одам гавжум бўлган савдо мавзеи Ходанда портлаган. 15 октябрь куни портлаш содир бўлган жойда намойиш ўтказилган.\nСомали расмийлари портлаш қурбонлари сони ортиши мумкинлигини айтмоқдалар.


Ўзбекистонда яна бир янги вазирлик ташкил этилди\n«Қурилиш соҳасида давлат бошқаруви тизимини тубдан такомиллаштириш чора-тадбирлари тўғрисида»ги Президент фармони қабул қилинди. Бу ҳақда Адлия вазирлигининг Telegram’даги «Ҳуқуқий ахборот» канали орқали маълум қилинди.\n- Давлат архитектура ва қурилиш қўмитаси негизида Қурилиш вазирлиги;\n- Давлат архитектура ва қурилиш қўмитаси ҳузуридаги Ривожлантириш ва моддий рағбатлантириш жамғармаси ҳамда Таълим муассасаларини қўллаб-қувватлаш жамғармаси базасида Қурилиш вазирлиги фаолиятини қўллаб-қувватлаш жамғармаси;\n- Қурилишда стандартлаштириш ва сертификатлаш республика маркази Қурилишда стандартлаштириш республика маркази этиб қайта ташкил қилинди.\n- Қурилиш соҳасида ислоҳотларнинг амалга оширилиши мониторинги ва фаолиятни лицензиялаш бўйича Республика комиссияси;\n- Давлат архитектура ва қурилиш қўмитаси ҳузуридаги Шаҳарсозлик фаолиятини ахборот билан таъминлаш маркази;\n- Давлат архитектура ва қурилиш қўмитаси ҳузуридаги Капитал қурилишда иқтисодий ислоҳотлар ва нархларни шакллантириш маркази.\nЛойиҳа бошқаруви миллий агентлигига 2018 йил 1 июлга қадар муддатда аккредитация механизмини жорий этиш орқали қурилиш соҳасида техник назоратга оид давлатнинг айрим функцияларини хусусий секторга ўтказиш бўйича таклиф киритиш вазифаси юкланди.


Газета Норма маслахатчи / 2014 год / № 1 / Хўжалик ҳуқуқи\n– Агар корхонангизда қарздор бўлиб, у қарзини тан олса, бироқ узмаса, уни буйруқ чиқариш тартибида ундириш фойдалироқ бўлади. Буйруқ чиқариш тарафлар ўртасида низо мавжуд бўлмаган, қарздор эса қарзни тан оладиган ҳолатда қарзларни ундиришнинг соддалаштирилган таомилидир.\nБунинг учун сиз судга қарздор корхонанинг қарзни тўлаш тўғрисида талабларини тан олишини исботлаб беришингиз керак. Одатда амалиётда кредитор билан қарздор ўртасида имзоланган, шартнома бўйича қарз суммаси кўрсатилган ҳисоб-китобларнинг солиштирма далолатномаси ана шундай исбот ҳисобланади. Қарздор қарз суммасини тўлаш талабларини тан олганлигини белгилаш имконини берадиган бошқа ёзма ҳужжатлар ҳам далил ҳисобланиши мумкин.\nХўжалик процессуал кодексининг (ХПК) 104-моддасига кўра суд буйруғини бериш тўғрисидаги ёзма ариза хўжалик судига судловга тегишлиликнинг умумий қоидалари бўйича берилади1. У кредитор ёки унинг вакили томонидан имзоланади. Вакил томонидан имзоланадиган аризага ишончнома илова қилинади. Аризада қуйидагилар кўрсатилиши керак:\n6) илова қилинган ҳужжатлар рўйхати.\nШунга эътибор қаратингки, аризачи (кредитор) суд буйруғини бериш тўғрисида ариза берганида қарздорга шу аризанинг нусхасини топшириши шарт. Қарздор раҳбарининг муҳр билан тасдиқланган имзоси унинг топширилганлиги далили ҳисобланади. Агар нусха алоқа воситалари орқали жўнатилса, судья аризани қабул қилишдан бош тортиши мумкин (ХПКнинг 105-моддаси; ОХС Пленумининг 15.06.2007 йилдаги 162-сон қарори 21-банди).\nСуд буйруғини бериш тўғрисидаги ариза учун судга даъво билан умумий тартибда мурожаат қилганда низолашилаётган сумма асосида ҳисоблаб чиқилган ставканинг 50%и миқдорида давлат божи тўланади. Уни қабул қилиш рад этилган тақдирда ундирувчи тўлаган давлат божи ундирувчи томонидан қарздорга умумий тартибда даъво тақдим этилганда тўланиши лозим бўлган бож ҳисобига ўтказилади (ХПКнинг 106-моддаси).\nСудья суд буйруғини ишни судда муҳокама қилмасдан, қарздор ва ундирувчини чақирмасдан ҳамда уларнинг тушунтиришларини эшитмасдан беради (ХПКнинг 109-моддаси).\nХПКнинг 102-моддасига кўра суд буйруғи кредиторнинг пул суммасини ундириш ёки ундирувни қарздорнинг мол-мулкига қаратиш ҳақидаги ёхуд қарздордан низосиз талаблар бўйича мол-мулкни талаб қилиб олиш тўғрисидаги аризаси бўйича судья чиқарган ҳужжатдир.\nБунда шуни билишингиз лозимки, ХПКнинг 108-моддасига мувофиқ қарздор унга суд буйруғини бериш тўғрисидаги ариза нусхаси топширилган пайтдан бошлаб 10 кунлик муддатда хўжалик судига кредитор талабларига қарши эътирозларини тасдиқловчи ҳужжатлар илова қилинган фикр-мулоҳазасини тақдим этишга ҳақли.\nАгар қарздор узрли сабаб билан кредиторнинг талабига қарши ўз вақтида эътироз билдириш имкониятига эга бўлмаган бўлса, суд буйруғи берилган кундан эътиборан 10 кунлик муддатда ўша судга уни бекор қилиш тўғрисида ариза беришга ҳақли. Судья бундай ҳолда буйруқни бекор қилади (ХПКнинг 111-моддаси).\nБироқ суд буйруғини бериш тўғрисидаги аризани қабул қилишни рад этиш ёки суд буйруғини беришни рад этиш ёхуд суд буйруғини бекор қилиш худди шу талаб бўйича умумий тартибда даъво тақдим этиш имкониятига тўсқинлик қилмайди.\n1Умумий қоидаларга кўра ариза жавобгар жойлашган ердаги хўжалик судига тақдим этилади. Бироқ бундан бир қанча истиснолар ҳам мавжуд (ХПКнинг 27–32-моддаларида батафсилроқ тушунча берилган).\nПрочитано: 3609 раз(а)


Савол-Жавоб | TURONZAMIN-Jahongir Muhammadning nashri\nЖАВОБ: Ҳақиқатдан ҳам Америкада йил бошида одамлар бу йил камроқ овқат ейман, кўпроқ спорт билан шуғулланаман, деган каби қарорлар олишади ва бир-икки ойда унутиб юборишади.\nМен ҳам бир қарор олдим, ҳозирча риоя қилиб турибман. Билмадим, кейин нима бўлади? У ҳам бўлса ўзбек тилидаги вебсайтларни ўқимаслик. Ҳаммасининг номини “Bookmark”дан ўчириб қўйдим. Бунинг сиёсий ёки сирли томони йўқ.\n1.Ўзбекистон ҳукуматининг золим сиёсати хориждан туриб бошқарилаётган сайтларни мамлакат ичидаги манбаларидан бутунлай узиб қўйди. “Озодлик”, “Би-би-си”, “Америка овози” ёки бошқа сайтлар бўладими, ҳаммасининг манбалари айни. Ўзбекистонга оид кунлик хабарларни Ўзбекистон ичидан туриб бошқариладиган ёки Қирғизистон, Россия, Қозоғистон сайтларидан олишади. У ёқдан – бу ёқдан қўшиб шарҳлашади. Шундай экан, бу хабарларни асл манбасидан ўқилса, вақт тежалади. Дарвоқе, ўзбекча сайтларда хориждагиларнинг шарҳлари, фикр-мулоҳазаларини беришлари мумкин. Лекин хориждагиларнинг позициялари ва қай йўсинда фикр юритишлари, нима дейишлари 20 йил давомида аниқлашиб бўлди. Янги гап чиқиб қолса уни дарҳол электрон почталарга тарқатадиган беминнат хизматчилар бор.\n2. Ҳозир китоблар четда қолиб, китоблар асосида яратилган сериаллар даври бўлди. Камина ҳам сериаллар муштарийси. АҚШ ТВларида менга ёқадиган сиёсий жанрдаги бир қанча сериаллар бор. Масалан, Вашингтонни ётқизиб-турғизган, керак бўлса, президентликка номзодни танлаш масаласидан Олий суд аъзоларини топишга, унча-бунча вазирларни ишдан силжитиб унча-бунчасини асраб қолган Жади Смит деган аёлнинг ҳаётига бағишланган “Можаро” сериалини кўраяман. Оқ уйдаги қора ишлар ҳақида кўп гаплар бор бу сериалда. Кейин, “Қасос” деган бир сериални кўраяман. Бу кўпроқ казо-казолар ва жиноят оламининг боқшарувни қўлга олиши ҳақида. Навбатдагиси эса, “Муҳим нуқта”. Бу ўта қийин ҳолатларда ҳам қўлида қуроли бўлган, асаби бузуқ, ўзини тута олмайдиган одамлар билан келишув, тоқатли бўлиш ҳақида. Ҳафтанинг чоршанба оқшомлари эса “Муҳташам юз йил” (“Муҳташам аср”) деб номланган турк сериалини кўраман. Бу Султон Сулаймон ҳарами ва халифаликнинг қилмишлари ҳақида.\n3.Китоб ўқишни ҳам яхши кўраман. Бу ҳам вақт олади. Қолаверса оила, бола-чақа деган гаплар бор. Ўзбекчилик-тўй-томоша, маъракаларга бориш керак. Ўзбеклар асосан Нью Йоркда. Ҳафтада бўлмаса ҳам ҳафта ора боришга тўғри келмоқда. Ўзбекистонда ва хориждаги дўстлар-қариндошлар билан суҳбатлар ҳам соатларни бирин-кетин “йиқитади”.\n4. Ўзбек тили ҳақида ҳам икки илмий китобни нашрга тайёрлаяпман.\nХуллас, ҳафтанинг ҳар куни, ҳар сонияси банд. Бунинг устига дунё хабарларини инглизча сайтлардан ўқийман ва Си-эн-эн каби халқаро ТВларнинг хабар дастурлари камида икки соатни “кемиради”. Шунингдек, долзарб фикрлар ёзиладиган жуда кўп халқаро сайтлар бор. Уларни қарайман ва истаганларимни ўқийман. Қолган вақтим ишимга, ижодимга кетади. Бошлаб қўйилган китобларни тугатишим керак. Орада саволларга ҳам жавоб ёзиш вақт олади.\nМени сўкмаса ухлай олмайдиганлар, буҳтон тўқиб ҳукуматга яхши кўринадиганлар учун ҳам бу фурсат. Ёзиб қолинг, замон замон сизнинг замон!\nҲозирча шундай. Янги йил қарори қисқа бўлади, дейдилар. Кўрамиз, қани қанчага чидаш мумкин? Агар пенсияга чиққунча чидай олсак, кейин бекорчиликни енгиш учун қарорни четга отсак ҳам бўлаверади.\n« Сатира: Нофизийдан нома Ай да, полетели! »


Путин ва Трампнинг Ҳельсинкидаги учрашуви қай тарзда бошланади?\nПутин ва Трампнинг Ҳельсинкидаги учрашуви қай...\n03.07.2018 18:41 0 1518\nРоссия президенти Владимир Путин ва АҚШ президенти Дональд Трамп, агар келиша олишса, Ҳельсинки саммитини тет-а-тет шаклида бошламоқчи. Бу ҳақда Кремль матбуот котиби Дмитрий Песков маълумотларига таяниб «Gazeta.ru» хабар бермоқда.\nАввалроқ «CNN» телеканали Трамп Ҳельсинки саммитида Путин билан махфий тарзда учрашиши ҳақида хабар берган эди.\n«Дарҳақиқат, агар келишолсак, томонлар бир-бирини тушуна олишини назарда тутган ҳолда, иккала президент саммит аввалида юзма-юз кўришиши мумкин», – деган Песков.\nХориж 02/06, 13:32\nОқ уй Трамп ва Путин учрашувига тайёргарлик кўрмоқда\nХориж 24/06, 21:42\nКремль Путин–Трамп учрашувига ойдинлик киритди


Академик лицейларда янги ўқув йили қай тартибда бошланади? - UzNews.uz\nОлий таълим мутасаддиси янги ўқув йилига тайёргарлик ва саралаш имтиҳонларига ойдинлик киритди.\nАОКА ҳузуридаги штабда ўтказилган брифингда Олий ва ўрта махсус таълим таълими вазирлиги матбуот котиби Фарҳод Бабашев янги ўқув йилига тайёргарлик ва соҳага оид саволларга жавоб қайтарди.\nЯнги ўқув йили одатдагидек анъанавий тарзда бошланадими? Aкадемик лицейлар сентябрь ойида очиладими, деган саволга мутахассис қуйидагича жавоб берди:\n— Республика махсус комиссияси қарорига кўра янги ўқув йилини таълим муассасаларида масофавий тарзда бошлаш белгиланган.\nАкадемик лицейларда таълим жараёнлари 2 курс ўқувчилари учун янги ўқув йилидан масовафий тарзда бошланади.\nШунингдек, 2020/2021 ўқув йили учун саралаш имтиҳонларини жорий йилнинг 7 сентябридан 15 сентябрига қадар бўлган муддатларда ўтказиш юзасидан Ўзбекистон Республикаси таълим муассасаларига ўқишга қабул қилиш бўйича давлат комиссиясига таклиф киритилган, деди Фарҳод Бабашев.